Kes saman Dr Mahathir RM150 juta terhadap Anwar, Pesuruhajaya Kehakiman tarik diri

Pesuruhjaya Kehakiman Mahkamah Tinggi Shah Alam, Jamhirah Ali membuat keputusan untuk menarik diri daripada mempengerusikan kes saman fitnah RM150 juta yang dibuat Tun Dr Mahathir Mohamad terhadap Perdana Menteri (PMX).

Datuk Seri Anwar Ibrahim sebelum ini disaman RM150 juta berhubung kenyataan fitnah kononnya Dr Mahathir semasa berkuasa membolot harta untuk anak dan rakan-rakannya, namun Jamhirah menarik diri atas alasan memiliki hubungan kekeluargannya dengan peguam utama Presiden PKR itu.

Peguam kepada Dr Mahathir, Muhammad Rafique Rashid Ali, berkata Jamhari membuat keputusan itu dalam pengurusan kes saman sivil itu hari ini.

“Demi kepentingan keadilan saya menarik diri bagi mengelak sebarang konflik,” katanya pada pengurusan kes dalam talian.

Jamhirah mendedahkan beliau mempunyai hubungan kekeluargaan dengan peguam Anwar, Alliff Benjamin Aliff Suhaimi.

Peguam, Matthew Thomas Phillip dan Phoebe Looi mewakili Anwar hadir pada prosiding itu.

Rafique berkata, satu lagi pengurusan kes akan diadakan pada 21 Julai sementara menunggu pelantikan hakim baharu.

Melalui saman fitnah yang difailkan pada 3 Mac lalu, Dr Mahathir mendakwa, kenyataan Anwar dalam ucapannya pada Kongres PKR itu membawa maksud beliau membolot harta untuk keluarga dan kehilangan harta, aset atau saham orang Melayu adalah berkait dengan harta, aset atau saham milik keluarganya.

Beliau turut mendakwa kenyataan Presiden PKR itu adalah tuduhan berat yang membawa impak besar terhadap dirinya yang membawa maksud kononnya bekas perdana menteri keempat dan ketujuh adalah seorang yang bersifat perkauman.

Bekas Pengerusi Parti Pejuang Tanah Air (Pejuang), itu berkata kenyataan berkenaan turut bermaksud kononnya beliau individu yang mempunyai kekayaan dalam lingkungan ‘berbilion-bilion’, membawa wang itu ke luar negara; dan mengelak untuk membayar cukai.

Katanya, kenyataan Anwar bahawa kononnya beliau hanya membincangkan soal rakyat selepas ‘kehilangan kuasa’ adalah tidak benar yang bertujuan menjatuhkan imejnya.

Tegas Dr Mahathir, semua kenyataan itu menimbulkan persepsi buruk dan mencalarkan imejnya sebagai negarawan yang mempunyai reputasi sebagai seorang ahli politik dan pemimpin yang disegani di seluruh Malaysia dan dunia.

Selain ganti rugi tauladan sebanyak RM150 juta, Dr Mahathir juga menuntut ganti rugi am dan perintah antaranya Anwar dengan serta merta menarik balik dan memadamkan kesemua kenyataan itu serta mengemukakan permohonan maaf secara bertulis kepadanya.


TikTok, Facebook bakal digunakan UMNO sebagai senjata berkempen

Dua platform media sosial, TikTok dan Facebook akan digunakan sebagai senjata untuk UMNO dan Barisan Nasional (BN) berkempen pada Pilihan Raya Negeri (PRN) Johor nanti.

Langkah tersebut diambil bagi menarik sokongan pengundi muda dianggarkan berjumlah lebih 700,000 yang akan mengambil bahagian pada PRN kali ini, kata Ketua Penerangan UMNO Johor, Datuk Seri Dr. Adham Baba.

“Kita lihat pengundi khususnya pengundi muda cenderung untuk menggunakan Facebook dan Tiktok berbanding medium yang lain. Jadi, Kita akan memberikan tumpuan kempen ke arah itu.

“Penggunaan media sosial sebagai platform berkempen akan digunakan seluas-luasnya bagi menyebabkan bahan-bahan kempen serta penjelasan yang lebih konstruktif dan meyakinkan sampai kepada semua,” katanya dipetik laporan Utusan Malaysia.

Selain itu, Adham juga berkata Penerangan Johor akan menggunakan keseluruhan platform media sosial yang ada untuk menyantuni pengundi khususnya pengundi muda susulan pengenalan Undi-18.

Jelasnya lagi, kesemua 26 bahagian di negeri itu sudah bersiap sedia dari segi penyelarasan selain akan menubuhkan bilik gerakan di setiap bahagian.

Katanya, UMNO Johor juga perlu melihat kepada prosedur operasi standard (SOP) yang akan dikeluarkan oleh Suruhanjaya Pilihan Raya (SPR) supaya ia dapat menjadi garis panduan bagi melancarkan jentera parti untuk berkempen.

“Kita berharap SPR memperincikan tentang penggunaan media sosial dari aspek sekatan dan kebebasan menggunakan medium dalam talian itu sepenuhnya.

“Ini kerana pada PRN di Melaka, akaun Tiktok yang dikendalikan Puteri UMNO Johor telah menerima laporan sehingga dibekukan sedangkan kandungan video tersebut tidak berunsur provokatif.

“Jadi, kami mahu SPR serta Suruhanjaya Komunikasi dan Multimedia Malaysia (SKMM) untuk jelaskan adakah ini satu kaedah untuk menghalang penyampaian maklumat atau bermotifkan politik,” ujarnya.


Jangan terkejut dron terbang di kawasan perumahan: PDRM

Orang ramai yang menyambut Hari Raya Aidilfitri dinasihatkan tidak terkejut sekiranya melihat dron terbang di kawasan perumahan mereka kerana pihak Polis Diraja Malaysia (PDRM) akan menggunakan kaedah tersebut untuk memantau pematuhan prosedur operasi standard (SOP).

Penggunaan dron terbabit bertujuan memastikan tiada sebarang pelanggaran SOP dikesan, kata SAC Gerakan Jabatan Keselamatan Dalam Negeri dan Ketenteraman Awam Bukit Aman SAC M.V Sri Kumar

“Seperti diketahui rondaan polis akan dilakukan di setiap kawasan perumahan yang ada, jadi polis turut menggunakan pendekatan dikendalikan unit kawalan udara PDRM ini.

“Penggunaannya bagaimanapun adalah tertakluk kepada permintaan setiap Ketua Polis Daerah di sesebuah negeri untuk mengaplikasikan penggunaan dron bagi membuat pemantauan di kawasan perumahan dikehendaki,” katanya lapor Bernama.

Beliau berkata bagi kawasan perumahan seperti apartmen dan sebagainya, polis akan membuat semakan ke atas setiap buku pelawat di premis terbabit.

“PDRM bertindak demikian supaya tiada yang didapati melanggar SOP berkunjung ke sesebuah rumah seperti mana diarahkan kerajaan. Ia merupakan antara bukti yang boleh digunakan bagi menandakan sebarang bentuk kehadiran orang awam di sesebuah premis seperti itu.

Bagi tujuan itu juga orang ramai dalam masa sama dinasihatkan melaporkan sebarang pelanggaran SOP semasa perayaan Aidilfitri dilakukan di kawasan kejiranan mereka kepada pihak polis,” katanya.

Ditanya mengenai kawalan sekatan jalan raya (SJR) di kawasan menghubungkan sempadan daerah dan negeri, Sri Kumar berkata ianya tidak terkecuali berikutan pemeriksaan akan turut diadakan terutama di laluan tikus.

“Jika di kawasan bandar, SJR dilaksanakan di pelbagai tempat namun ia tidak terkecuali di kawasan seperti luar bandar.

“Bermula di peringkat kontinjen sehinggalah pondok polis, setiap pegawai dan anggota dikerahkan bertugas dan memastikan setiap laluan tikus terbabit dibuat pemeriksaan ketat,” katanya.

Beliau berkata tindakan mengarahkan orang awam supaya berpatah balik kerana tidak mempunyai sebarang dokumen lengkap untuk merentas daerah dan sebagainya akan dilakukan manakala sebarang pelanggaran SOP akan dikenakan kompaun.

Jelas beliau, tindakan dilakukan pihak polis itu bukanlah bertujuan menekan orang awam sebaliknya bertujuan untuk menguatkuasakan peraturan ditetapkan.


Rakaman sejam bahan bukti kes bekas ketua perisik Malaysia

Beberapa pegawai Suruhanjaya Pencegahan Rasuah Malaysia (SPRM) dilihat membawa keluar beberapa kotak dari sebuah kondominium di Cyberjaya ketika siasatan kes pecah amanah AS$12.1 juta (RM50.4 juta) yang dihadapi bekas Ketua Pengarah Organisasi Perisikan Luar Malaysia (MEIO), Datuk Hasanah Ab Hamid (gambar).

Ini berdasarkan salah satu rakaman kamera litar tertutup (CCTV) daripada 69 fail rakaman CCTV yang ditayangkan di Mahkamah Tinggi Kuala Lumpur hari ini ketika perbicaraan kes itu di hadapan Hakim Datuk Ahmad Shahrir Mohd Salleh, lapor Bernama.

Dalam prosiding itu,Timbalan Pendakwa Raya Ahmad Farid Ahmad Kamal mengemukakan rakaman CCTV tersebut ketika pemeriksaan utama terhadap saksi pendakwaan kelapan, Pegawai Siasatan di Bahagian Forensik Teknologi Ibu Pejabat SPRM, Badri Azni ,37.

Rakaman itu menunjukkan beberapa pegawai SPRM membawa keluar kotak-kotak yang disorong menggunakan troli melalui salah sebuah lif di kondominium tersebut pada 30 Ogos 2018.

Bagaimanapun, mahkamah tidak diberitahu mengenai kandungan kotak-kotak berkenaan.

Saksi pendakwaan kelapan itu berkata, fail berdurasi 60 minit itu yang dirakam antara 9 Mei 2018 dan 30 Ogos 2018 diperoleh pihak SPRM daripada unit keselamatan kondominium itu ketika siasatan kes dijalankan.

Pada 6 Oktober tahun lalu, saksi pendakwaan pertama, Penolong Penguasa SPRM Muhammad Nizhar Kadi memberitahu mahkamah bahawa SPRM telah menjalankan operasi bagi kes itu.

Dalam keterangannya, beliau berkata, pada 30 Ogos 2018 pasukannya menggeledah satu unit kondominium di Cyberjaya dan telah menyita wang tunai berjumlah AS$4.07 juta.

Pada 25 Oktober 2018, Hasanah, 64, mengaku tidak bersalah atas pertuduhan sebagai seorang penjawat awam iaitu Ketua Pengarah Penyelidikan Jabatan Perdana Menteri melakukan pecah amanah wang berjumlah AS$12.1 juta (RM50.4 juta) milik kerajaan Malaysia.

Dia didakwa melakukan kesalahan itu di pejabat Ketua Pengarah, Bahagian Penyelidikan, Jabatan Perdana Menteri (JPM), Kompleks JPM, Pusat Pentadbiran Kerajaan Persekutuan di Putrajaya antara 30 April hingga 9 Mei 2018.

Hasanah dituduh Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan.

Perbicaraan di hadapan Hakim Datuk Ahmad Shahrir bersambung esok.


Johari kosongkan kerusi DUN Gurun, mahu jadi Speaker Parlimen?

Datuk Johari Abdul mengosongkan kerusi Dewan Undangan Negeri (DUN) Gurun yang dimenanginya pada Pilihan Raya Umum Ke-14 (PRU-14) lalu.

Johari yang juga Ketua Pembangkang itu membuat keputusan mengosongkan kerusi Gurun tersebut walaupun penggal DUN masih belum berakhir dan spekulasi kuat mengatakan beliau bakal dilantik sebagai Speaker Parlimen pada 19 Disember nanti.

Menerusi satu klip video berdurasi kira-kira dua minit yang diterima Utusan Malaysia pada pukul 2.44 pagi tadi, Johari memaklumkan keputusannya itu telah dimaklumkan kepada Speaker DUN, Datuk Juhari Bulat.

Katanya, pemakluman tersebut telah dibuat menerima sepucuk surat yang disahkan diterima Juhari pada 13 Disember lalu.

“Dalam surat itu saya memaklumkan kepada Speaker bahawa saya mengosongkan kerusi DUN Gurun yang diwakili berkuatkuasa serta-merta.

“Di kesempatan ini saya ingin mengucapkan ribuan terima kasih kepada Speaker yang telah memberi ruang kepada saya untuk mengambil bahagian secara aktif dalam DUN Kedah,” katanya menerusi video berkenaan

Bagaimanapun Johari yang juga bekas Ahli Parlimen Sungai Petani tidak langsung memaklumkan mengenai punca keputusan itu diambil.

Sebelum ini, beliau yang juga Timbalan Pengerusi Pakatan Harapan (PH) Kedah mengesahkan yang beliau menjadi pilihan PH bagi jawatan Yang Dipertua Dewan Rakyat.

Dalam pada itu, Johari turut mengucapkan terima kasih kepada seluruh rakyat Gurun dan pengundinya di kawasan DUN tersebut.

“Anda telah memberikan kerjasama luar biasa dan kepercayaan kepada saya dalam menjalankan tugas sebagai ADUN Gurun.

“Insya-Allah kita akan berjumpa lagi dan saya yakin hubungan baik ini akan berkekalan dalam memakmurkan serta membangunkan Kedah,” katanya lagi.


AS, Russia bekerjasama teroka Zuhrah

Ketua Agensi Angkasa Roscosmos, Dmitry Rogozin memaklumkan Amerika Syarikat (AS) dan Russia bakal bekerjasama mengadakan misi penerokaan ke Planet Zuhrah.

“Kami akan bersama-sama mengadakan misi ke Zuhrah dengan AS,” jelas Rogozin dalam satu program Soloviev Live YouTube semalam.

Russia merancang untuk menghantar Venera-D ke Zuhrah pada November 2029 di mana misi itu pada awalnya dirancang di bawah program usahasama Russia-AS.

Bagaimanapun, tahun lalu Roscosmos memberitahu misi tersebut akan menjadi projek bebas tanpa campur tangan antarabangsa.

Russia turut menyasarkan untuk menghantar misi penerokaan Zuhrah pada Jun 2031 dan satu lagi misi pada Jun 2034 bagi mengkaji atmosfera planet tersebut, di samping akan mengumpul beberapa sampel tanah.

Jun lalu, jurucakap NASA memaklumkan kepada agensi berita Sputnik, bahawa agensi angkasa AS itu akan membincangkan rancangan seterusnya bagi penerokaan planet berkenaan dengan Russia.

Menurut NASA, AS merancang dua misi ke Zuhrah dengan pelancaran dijangka dalam jangka masa 2028 hingga 2030.

Siasatan atmosfera Zuhrah dikenali sebagai ‘DAVINCI+’ akan memasuki atmosfera Zuhrah. Misi kedua yang digelar Venus Emissivity, Radio Science, InSAR, Topography and Spectroscopy (VERITAS) akan mengorbit planet dengan radar sintetik yang mampu menembusi awan yang menyembunyikan permukaan planet daripada ahli astronomi di Bumi.

Roscosmos dilaporkan memperuntukkan AS$4.3 bilion untuk membangunkan stesen angkasa lepas automatik bagi misi meneroka Zuhrah.

Mac lalu, saintis Institut Penyelidikan Angkasa Ludmila Zasova memberitahu Sputnik bahawa Russia telah mula mereka bentuk kapal angkasa Venera-D, yang akan ditugaskan untuk mengkaji permukaan Zuhrah. – Agensi


Diet kanak-kanak melawan Covid-19

Umum mengetahui kumpulan kanak-kanak yang berisiko tinggi untuk mengalami jangkitan Covid-19 yang serius adalah golongan pesakit kanak-kanak yang mempunyai penyakit paru-paru kronik, penyakit jantung, lemah sistem imun badan, kencing manis, sedang menjalani rawatan menggunakan steroid (seperti pesakit autoimun dan transplan), kanser, asma dan obesiti.

Memandangkan kanak-kanak kini merupakan golongan yang berisiko tinggi untuk dijangkiti Covid-19, beliau berkata antara kaedah utama bagi mengurangkan risiko berkenaan adalah dengan kawalan kendiri dan vaksinasi.

Selain itu, pemakanan sihat dalam kalangan kanak-kanak boleh menjadi imunisasi semula jadi dalam badan terutama selepas jangkitan Covid-19.

Menurut Pakar Pemakanan Klinikal Hospital Pakat KPJ Tawakkal, Lee Shin Jie, tips pemakanan selepas sembuh daripada jangkitan Covid-19 memerlukan tabiat diet yang tetap.

“Ini termasuk pengambilan makanan yang sederhana mengikut tiga  waktu makan utama yang tetap, iaitu sarapan pagi, makan tengah hari dan makan malam untuk memastikan kita mendapat kembali makronutrien dan mikronutrien yang diperlukan bagi proses pemulihan.

“Pengambilan diet yang seimbang dalam kalangan kanak-kanak perlu berdasarkan piramid makanan dan Pinggan Sihat Malaysia. Ini  boleh menjadi panduan yang sesuai untuk hidangan utama supaya pengambilan terutamanya protein, vitamin, mineral dan serat yang cukup bagi memulihkan sistem pertahanan badan kepada tahap yang optimum,” katanya.

Tambah Shin Jie, selain vaksin, tiada jalan pintas atau makanan tertentu yang akan meningkatkan imun atau sistem pertahanan badan.

Ini kerana pengambilan makanan sihat dan seimbang adalah kunci utama dalam mendapatkan segala nutrisi yang badan kita perlukan untuk memastikan sistem pertahanan badan berfungsi secara optimal.

“Jadi, pastikan kita mengamalkan pemakanan yang sihat dan seimbang sepanjang hari. Ini termasuk makan sekurang-kurang lima hidangan buah-buahan dan sayur-sayuran yang pelbagai. Ibu bapa juga boleh pilih makanan yang mengandungi bijirin penuh seperti roti, nasi dan pasta sebagai sumber karbohidrat.

“Tidak ketinggalan, berikan anak-anak pilihan kekacang, ikan, telur dan daging tanpa lemak sebagai sumber protein. Kanak-kanak juga memerlukan dua hidangan susu atau produk tenusu kurang lemak (termasuk produk soya) setiap hari,” jelasnya.

Bagi melengkapkan diet sihat, beliau menyarankan, hadkan pengambilan garam dan gula tambahan, minum air kosong yang mencukupi sekurang-kurangnya enam hingga lapan gelas sehari.

Berkongsi kepentingan air kosong, Shin Jie memberitahu sebahagian besar, kira-kiranya 60 peratus tubuh manusia terdiri daripada air dan sebab itulah air penting untuk memastikan tubuh berfungsi pada tahap yang optimal.

“Cara pemakanan yang sesuai semasa jangkitan Covid-19 kekal sama seperti individu yang tidak dijangkiti, iaitu pemakanan sihat yang seimbang dan pelbagai mengikut Piramid Makanan Malaysia dan Pinggan Sihat Malaysia.  Walaubagaimanapun, ada sesetengah individu yang mempunyai gejala seperti kesesakan bernafas, hilang selera makan, hilang deria dan rasa memerlukan pemakanan khusus. Contohnya protein dan antioksidan memainkan peranan yang penting dalam menyokong sistem pertahanan badan terutamanya semasa pandemik ini.

“ Kebanyakan antioksidan dalam makanan boleh didapati dalam buah-buahan dan sayur-sayuran. Tumpukan kepada pengambilan buah-buahan dan sayur-sayuran yang berwarna-warni daripada hanya pilih satu buah atau sayur untuk dimakan sepanjang minggu. Manakala protein adalah seperti ikan, ayam, tahu, telur, kacang dan daging tanpa lemak. Tiada satu makanan atau vitamin yang boleh meningkatkan sistem pertahanan badan kita, walaupun ianya Vitamin C yang diuar-uarkan di pasaran. Pengambilan makanan yang seimbang dan pelbagai lebih penting untuk menyokong sistem pertahanan badan kita,” ujarnya,

Dalam pada itu, kanak-kanak juga memerlukan sekurang-kurangnya 1000 kalori sehari untuk tumbesaran dan sebagai tenaga mereka. Cara yang terbaik untuk memastikan anak-anak mendapat keperluan kalori seharian mereka ialah dengan menghidangkan tiga sajian dan dua snek sehari.

“Kalori adalah unit digunakan sebagai tenaga yang dihasilkan oleh badan semasa proses pencernaan atau penghadaman makanan atau minuman. Setiap makanan dan minuman yang diambil mengandungi kalori.

“Kalori ini diperlukan oleh tubuh untuk pelbagai aktiviti harian seperti pengekalan suhu badan, aktiviti metabolisma, proses pertumbuhan, aktiviti fizikal, makan mengikut keperluan kalori bermaksud makan mengikut kehendak tubuh untuk melakukan aktiviti seharian secara optimal. Jadi, pastikan pengambilan kalori yang seimbang dengan tahap aktiviti fizikal untuk memastikan tubuh berfungsi dalam kadar optimal,” katanya.


KJ ‘sekolahkan’ Anwar, ponteng taklimat buat tuduhan ‘merapu’ dalam isu vaksin

Datuk Seri Anwar Ibrahim dibidas kerana cuba membuat tuduhan liar dan melulu dalam isu pemerolehan vaksin untuk Program Imunisasi Covid-19 Kebangsaan (PICK).

Menteri Sains Teknologi dan Inovasi, Khairy Jamaluddin berkata, Ketua Pembangkang itu juga disifatkan sebagai seorang yang cetek pemahaman mengenai isu berkenaan.

Jelasnya, adalah lebih malang lagi apabila Presiden PKR itu ponteng semasa taklimat berhubung perkara itu, namun dengan semberono membahas isu berkenaan, sehingga menampakkan dirinya sebagai seorang yang tidak cerdik.

“Hari itu saya menjemput anda (Anwar) datang ke taklimat PICK untuk semua MP (ahli Parlimen) di mana soalan-soalan terperinci ditanya, tapi Anwar tak datang dan hari ini buat video tular dan lempar tuduhan tak berasas serta palsu.

“ini jelas kecetekan pemahaman Datuk Seri (Anwar),” katanya dalam video khas menjawab dakwaan terhadapnya malam tadi.

Khairy berkata demikian menjawab dakwaan Anwar dalam videonya mengenai harga vaksin dan tindakan kerajaan yang kononnya cuba mengawal tanpa memberi peluang kepada swasta membelinya.

Mengulas lanjut isu itu Khairy berkata, perkara itu sudah dibentangkan kepada Jawatankuasa Kira-Kira Wang Negara (PAC) mengenai kontrak serta butiran pembelian vaksin.

“Harganya juga wajar dan berpatutan dan sekiranya Anwar ada berhubung dengan rakannya di China dengan maklumat tertentu, maka boleh kirimkan kepada jawatankuasa jaminan akses vaksin untuk kita sahkan betul atau tidak.

“Justeru saya agak keliru di sini dengan Anwar yang mempersoalkan harga vaksin, sebab segalanya telah dibentangkan begitu juga harganya kepada PAC,” katanya lagi.

Khairy juga menjelaskan, sektor swasta sudah bermula berbincang dengan Kementerian Perdagangan Antarabangsa dan Industri (MITI) untuk bekerjasama dalam usaha pemberian vaksin.

Menurut Ahli Parlimen Rembau itu, apabila kerajaan memulakan vaksinasi fasa ketiga untuk rakyat keseluruhan, vaksinasi itu akan dibuka kepada pihak swasta dan ini akan dipercepatkan dengan kerjasama syarikat-syarikat besar yang akan terlibat.

“Perkara ini sudah berada dalam rancangan kita tapi sebelum itu kita nak selesaikan dulu vaksinasi untuk warga emas dan golongan OKU dan pada Jun nanti kadar vaksin akan meningkat mempercepatkan pemberiannya,” katanya.

Khairy sebelum ini mematahkan beberapa kali serangan pembangkang dalam isu ini.

Terdahulu Khairy mengambil inisiatif sendiri menghubungi individu dikatakan pemilik syarikat ‘scam’ yang mahu menderma vaksin kepada Kerajaan DAP Negeri Pulau Pinang bagi meminta penjelasan berhubung isu tersebut.

Dalam isu berkaitan Anwar juga dilihat marah selepas pendedahan Khairy berhubung syarikat ‘scam’berkenaan.

Anwar dalam Facebook Live membidas kerajaan berhubung isu derma vaksin tersebut dan menggesa supaya dihentikan monopoli Pharmaniaga dalam urusan pembekalan vaksin kepada negara.

Bagaimanapun difahamkan kemarahan Anwar ini berpunca daripada seorang individu yang dikaitkan dengan syarikat itu yang juga merupakan sahabat karib Anwar dan kedua-dua mereka sering bergambar mesra selain juga pemilik kepada sebuah portal berita, The Vibes.


Harga bahan mentah naik punca pengusaha naik harga makanan: MAPIM

Kenaikkan harga di gerai dan restoran meningkat ekoran kenaikan harga bahan mentah yang dijual pembekal, kata Majlis Perundingan Pertubuhan Islam Malaysia (MAPIM).

Presiden MAPIM, Mohd Azmi Abdul Hamid mendedahkan hasil tinjauan mendapati harga barang mentah naik seperti daging dan ayam menyumbang kepada kenaikan harga makanan yang membimbangkan pengguna, ia sama sekali tidak sama dengan dakwaan Menteri Ekonomi Rafizi Ramli yang mengatakan harga bahan mentah sudah menurun.

“Nampaknya dalam sub kumpulan makanan dan minuman (bukan alkohol), harga daging dan ayam meningkat.

“Akibatnya inflasi ayam dan daging tertinggi berbanding barangan lain, meningkatkan harga makanan bermasak di kedai makan, termasuk di gerai,” katanya dalam kenyataan hari ini.

Peningkatan harga bahan mentah itu juga disokong data dikeluarkan Jabatan Perangkaan Malaysia (DOSM) yang terbaharu.

Beliau berkata, aduan yang diterima daripada pengguna mendapati pengusaha gerai dan restoran menaikkan harga pada kadar 10 hingga 40 peratus.

“Pengguna berasa kenaikan terlalu tinggi dan ini menjejaskan kunjungan pelanggan harian restoran. Pengusaha kedai makan dan minuman memberi alasan mereka terpaksa menaikkan harga kerana harga banyak bahan mentah meningkat.

“Barangan seperti minyak masak, gula, sayur-sayuran, ikan dan bijirin, telur serta daging yang mereka beli daripada pembekal telah dinaikkan,” katanya.

Katanya, MAPIM berpandangan walaupun harga bahan mentah naik, harga makanan bermasak dan minuman tidak harus dinaikkan tanpa kawalan.

Mohd Azmi yang juga Pengerusi Majlis Penasihat Pengguna Negara, berkata harga makanan masak dan minuman bukan alkohol didapati semakin tinggi dengan sepinggan nasi berlauk kini meningkat dan sangat dirasai pengguna.

“Hampir semua restoran telah meningkatkan harga, malah ada mengenakan caj hingga 60 sen segelas ais kosong. Kenaikan harga makanan siap masak di kedai atau restoran sedang dirasai pengguna yang bergantung kepada kedai sebagai pilihan utama setiap hari untuk makan.

“Mereka yang bekerja dan makan di luar setiap hari menghadapi kesan yang sangat berat, terutama golongan berpendapatan rendah,” katanya.

Katanya, golongan berpendapatan rendah tidak punya pilihan, melainkan membeli makanan dan akan menghadapi tekanan kos sara hidup yang semakin berat.

“Menaikkan harga makanan bermasak secara berlebihan akhirnya akan menjejaskan peniaga sendiri apabila pengguna membuat pilihan. Pengguna boleh guna kuasa mereka untuk membeli atau tidak.

“Oleh sebab itu, kenaikan harga yang melampau perlu dikawal. Pihak berkuasa perlu memantau keadaan di pasaran. Walaupun tanda harga wajib dipamerkan di setiap restoran dan gerai, tetapi harga ditetapkan oleh peniaga dan pengusaha,” katanya.

Beliau berkata, faktor bekalan dan harga bahan mentah juga harus ditangani dan kerajaan perlu mengambil langkah meningkatkan pengeluaran domestik serta mengurangkan kebergantungan kepada import.

“Akta Kawalan Harga dan Anti Pencatutan (AKHAP) 2011 perlu dikuatkuasakan secara berkesan.

“Namun kuasa pengguna juga perlu diguna jika ada pengusaha meraih keuntungan keterlaluan,” katanya turut menyarankan pengguna mengurangkan tabiat makan di luar sebagai langkah penjimatan,” katanya lagi.


Zahid! Cermin diri dulu sebelum serang Hadi Awang: Pemuda PAS

Ketua Dewan Pemuda PAS Pusat Ahmad Fadhli Shaari menggesa Presiden UMNO Datuk Seri Ahmad Zahid Hamidi mencermin diri sendiri sebelum menyerang Tan Sri Abdul Hadi Awang berkaitan isu rasuah.

“Sebelum Datuk Seri Presiden menyerang Presiden kami dalam isu rasuah.

“Saya sarankan Datuk Seri membeli cermin.

“Atau gunakan cermin yang ada di kediaman rasmi,” kata Ahli Parlimen Pasir Mas itu hari ini (22 Januari 2023) merujuk kepada kediaman Timbalan Perdana Menteri di Putrajaya.

Ahmad Fadhli yang juga Ketua Pemuda Perikatan Nasional (PN) berkata demikian ketika mengulas kenyataan Presiden UMNO itu berhubung isu sedekah dan rasuah yang disuarakan Abdul Hadi semalam.

Semalam, Abdul Hadi menjelaskan bahawa mengikut undang-undang pilihan raya sedia ada calon atau wakilnya tidak boleh memberi wang atas apa alasan pun, kepada orang ramai ketika kempen.

“Mengikut undang-undang pilihan raya, calon dan wakil-wakil calon tidak boleh beri, tetapi orang awam mahu beri sedekah terpulang kepada dia,” katanya mengulas tindakan UMNO Terengganu memfailkan petisyen mencabar kemenangan PAS di Parlimen Marang, Kuala Terengganu dan Kemaman, atas dakwaan wujud rasuah.

Susulan itu, Zahid mengkritik Abdul Hadi yang mempertahan tindakan pengagihan wang oleh segelintir individu kepada pengundi ketika Pilihan Raya Umum Ke-15 (PRU-15) dengan mendakwa ia adalah sedekah.

“Kalau dia buat (dianggap) sedekah. Kalau kita bagi (dianggap) rasuah,” kata Zahid.

Kenyataan Ahmad Fadhli terhadap Zahid itu dipercayai merujuk kepada puluhan pertuduhan jenayah, termasuk rasuah, yang sedang dihadapi Ahli Parlimen Bagan Datuk itu, yang kini diangkat menjadi Timbalan Perdana Menteri kerajaan Datuk Seri Anwar Ibrahim.

Zahid, 69, mula dibicarakan pada 18 November 2019 terhadap 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik Yayasan Akalbudi.

Pada 23 Januari lalu, Hakim Sequerah memerintahkan Zahid membela diri terhadap semua tuduhan itu setelah mendapati pihak pendakwaan berjaya membuktikan kes prima facie terhadapnya.

Menurut kenyataan Ahli Parlimen PKR Pasir Gudang yang juga seorang peguam, Hassan Karim “TPM1 (Zahid) sekarang berada di peringkat membela diri. Di akhir kes pendakwaan yang lalu, beliau telah didapati bersalah oleh Hakim kerana pihak Pendakwaan berjaya membuktikan kes prima facie.”


Jumlah kematian, kluster turun

Kementerian Kesihatan Malaysia (KKM) melaporkan kes kematian akibat Covid-19 dalam tempoh 24 jam sehingga 12 tengah hari tadi turun lebih 20 kes berbanding semalam apabila hari ini merekodkan 60 kematian, termasuk lapan bukan warganegara.

Bagaimanapun, Selangor dan Wilayah Persekutuan Kuala Lumpur kekal mencatatkan kematian tertinggi iaitu 20 dan 16 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 4,777 pesakit telah sembuh menjadikan kumulatif sebanyak 667,709, sementara 61,395 kes lagi masih aktif.

Terdahulu beliau memaklumkan negara merekodkan 5,586 kes baharu termasuk 3 kes import, dan 5,583 kes tempatan yang turut melibatkan jangkitan dalam kalangan 1,397 penduduk bukan warganegara.

“Sehingga kini 886 pesakit dirawat di unit rawatan rapi dengan 446 daripadanya memerlukan bantuan alat pernafasan,” katanya dalam kenyataan hari ini.

Dr Noor Hisham berkata dalam tempoh itu juga 17 lagi kluster dikesan dengan sembilan daripadanya adalah jangkitan di tempat kerja, komuniti (enam), dan masing-masing satu kluster pusat tahanan serta kumpulan berisiko tinggi.

Setakat ini katanya, 1,898 kluster ditamatkan manakala 874 lagi masih aktif.

Berdasarkan data yang dikeluarkan KKM hari ini, Selangor mencatatkan lima kluster baharu termasuk empat membabitkan tempat kerja dan satu kluster komuniti di Sepang yang melibatkan 100 kes positif.

Dua industri di Selangor iaitu kluster Kampung Sungai Bakau di Gombak paling ramai dijangkiti iaitu 134 pekerja, dan Industri Jalan Sungai Tua di Hulu Selangor (122 pekerja).

Wilayah Persekutuan Kuala Lumpur mencatatkan empat kluster baharu tempat kerja membabitkan 156 kes positif Covid-19, diikuti Sabah (tiga – komuniti dan pusat tahanan); Kelantan (dua – komuniti); dan masing-masing satu kluster tempat kerja, komuniti dan kumpulan berisiko tinggi di Johor, Perak dan Sarawak.

Data 27 Jun 2021

Data 26 Jun 2021


AS umum bantuan keselamatan $270 juta kepada Ukraine

Rumah Putih pada Jumaat mengumumkan Amerika Syarikat (AS) akan memberikan pakej bantuan keselamatan tambahan bernilai US$270 juta kepada Ukraine.

Menurut maklumat yang dikeluarkan Jabatan Pertahanan, bantuan baharu itu termasuk empat “Sistem Roket Artileri Mobiliti Tinggi” (HIMARS) dan peluru, empat kenderaan perisai, senjata antiperisai serta 580 sistem taktikal udara “Phoenix Ghost”, lapor Xinhua.

Sebahagian daripada pakej itu, berjumlah US$175 juta, akan terus diluluskan Presiden Joe Biden di bawah kuasa pengeluaran presiden (PDA), menurut Pentagon, baki US$95 juta pula menerusi Inisiatif Bantuan Keselamatan Ukraine menerusi dana Jabatan Pertahanan ( USAI).

Meskipun senjata yang diluluskan oleh PDA diambil terus daripada stok sedia ada Pentagon ia berada di bawah kuasa USAI kerana kerajaan AS memperoleh senjata daripada industri melalui kontrak.

Pengumuman pakej baharu itu menjadikan jumlah komitmen bantuan keselamatan AS kepada Ukraine kira-kira US$8.2 bilion sejak pentadbiran Biden.


Siapa lagi pemimpin UMNO masih dalam kumpulan WhatsApp bersama Anwar?

Teka-teki siapa yang bakal menjadi Perdana Menteri (PM) baharu mungkin diputuskan dalam masa terdekat, bagaimanapun yang menjadi persoalan siapa pemimpin UMNO yang masih tinggal dalam kumpulan WhatsApp bersama Ketua Pembangkang Datuk Seri Anwar Ibrahim.

Agenda Daily sekadar membuat jangkaan kemungkinan besar hanya tinggal seorang sahaja pemimpin UMNO veteran yang masih tinggal bersama Anwar dalam kumpulan WhatsApp tersebut dan yang lain-lain sudah keluar (left) atau pun ditendang keluar oleh pengendalinya (admin).

Tiada yang lebih mengecewakan apabila Anwar yang bercita-cita menjadi PM baharu akhirnya ditipu anak muridnya sendiri, Agenda Daily tidak mahu menamakan nama individu tersebut memandangkan ia bukan lagi rahsia tertutup.

Namun, adat resam politik sudah menjadi lumrah yang perlu diterima oleh sesiapa sahaja, hari ini berkawan dan esoknya menjadi musuh dan ia adalah sesuatu yang normal.

Bagi Presiden PKR, tahniah atas percubaan untuk menjadi PM walaupun dilihat ia mungkin menemui kegagalan. Sama-sama kita nantikan keputusan yang Yang di-Pertuan Agong dalam masa terdekat berhubung calon yang memiliki majoriti untuk menjawat jawatan nombor satu negara itu.

Selepas pengesahan terakhir parti dari Sarawak, GPS yang mengumumkan juga menyokong calon tunggal daripada Perikatan Nasional (PN), ia sekaligus mengesahkan Anwar sudah terkeluar daripada senarai tersebut.

Buat Tan Sri Muhyiddin Yassin, tidak perlu kecewa kerana sudah melakukan yang terbaik untuk negara dan dipaksa berundur oleh kumpulan yang rakus kuasa dan tidak sabar menunggu krisis kesihatan melanda reda.

Dalam kemelut politik terkini, ia menunjukkan betapa tak ikhlasnya parti pembangkang yang kononnya mahu membela nasib rakyat dan prihatin dengan keadaan sekarang hanya retorik semata-mata, apabila menolak mentah-mentah cadangan kerjasama yang ditawarkan oleh Muhyiddin sebelum ini.

Blok pembangkang adalah orang yang kalah kerana kesombongan dan keangkuhan segelintir pemimpin mereka, jangan lagi harapkan peluang keemasan tersebut akan berulang dan hadaplah bertembung dengan UMNO selepas ini.

Perlawanan kali ini berbeza sama sekali kerana pembangkang akan bertembung dengan UMNO yang diketahui lebih agresif dan tidak menghiraukan pandangan mana-mana pihak selain hanya mereka sahaja betul.

Jadi, tundinglah jari sendiri menyalahkan diri sendiri kerana kebodohan pemimpin pembangkang dan rakyat pasti akan menghukum andan dalam pilihan raya umum nanti kerana tidak mahu bersatu hati demi rakyat tercinta.

Pesanan kepada Anwar, belajarlah menjadi pemimpin berjiwa besar dan jangan terlalu bercita-cita tinggi untuk menjadi PM selagi tidak memiliki dukungan keseluruhan rakyat. Sedarlah Anwar, majoriti tidak disebelah saudara dan belajarlah menjadi seorang yang menerima hakikat dan fakta walaupun pedih.

Untuk penggal ini sahaja, sejarah sudah mencatatkan tiga PM berbeza dilahirkan daripada kemelut politik yang bermula daripada blok Pakatan Harapan (PH), blok pembangkang yang kononnya berjuang untuk rakyat.

Tidak perlu berdolak-dalik kononnya krisis politik ini bermula dengan pengkhianatan, rakyat tidak lupa kumpulan-kumpulan kecil yang fanatik dengan Anwar mendesak Tun Dr Mahathir Mohamad berundur dengan segera dan akhirnya menyaksikan Bersatu terpaksa membalasnya dengan cara yang tidak baik.

Bersatu keluar daripada PH kerana tidak bersama Anwar dan tindak-tanduk DAP yang sentiasa membelakangkan rakan parti sehingga apabila Dr Mahathir diserang oleh puak-puak Anwar tidak ada seorang yang tampil membela sama ada dari parti Amanah atau DAP sendiri.

Jadikan ini sebagai satu pengajaran dalam menjalinkan kerjasama politik dengan rakan-rakan parti selepas ini, saling hormat menghormati antara satu sama lain.


Dah alang-alang, bubar sahaja Parlimen adakan PRU-15: Armada Johor

Alang-alang UMNO mahu mengadakan pilihan raya negeri (PRN) Johor, lebih baik sahaja Parlimen juga dibubarkan bagi memberi laluan pilihan raya umum (PRU-15) diadakan juga, kata Armada Johor.

Ketua Armada Johor, Muhammad Shamsuddin Paijan berkata UMNO terlalu tamak kuasa dan rakus sehingga lupa daratan, jadi memandangkan UMNO mahu PRN diadakan adalah lebih baik juga PRU diadakan serentak tanpa perlu menunggu lebih lama.

“Sejujurnya tindakan UMNO Johor membubarkan DUN Johor ini satu tindakan yang rakus, tamak dengan kuasa semata. Mereka lupa Negeri Johor ditadbir bersama rakan PN seblum ini.

“Jika inilah sikap UMNO, alang-alang menyeluk pekasam, biar sampai ke pangkal lengan! Alang-alang sudah PRN, baik PRU-15 sahaja! Kita serahkan kepada rakyat untuk tentukan, kita tengok, lawan tetap lawan, lawan sampai habis,” katanya dalam kenyataan di akaun Facebook beliau hari ini.

Katanya, UMNO dilihat lupa apabila mereka mentadbir kerajaan negeri Johor bersama rakan Perikatan Nasional (PN).

Sabtu lalu, Sultan Johor, Sultan Ibrahim Sultan Iskandar berkenan pembubaran Dewan Undangan Negeri (DUN) Johor bagi membolehkan PRN diadakan selepas Baginda menerima menghadap Menteri Besar, Datuk Hasni Mohammad di Istana Bukit Serene, Johor pada Sabtu.

PRN Johor terpaksa diadakan ekoran kedudukan kerajaan pimpinan Hasni hanya memiliki kelebihan satu kerusi apabila blok kerajaan hanya menguasai 28 DUN manakala Pakatan Harapan pula 27 kerusi daripada 56 DUN.


Jentera BN bersemangat menang besar, peruntukan kempen setiap calon sudah turun

Seminggu kempen Pilihan Raya Negeri (PRN) Melaka yang berjalan dalam norma baharu susulan Covid-19, jentera Barisan Nasional (BN) di akar umbi semakin bersemangat susulan peruntukan kepada setiap calon yang bertanding sudah turun.

Berbeza dengan permulaan tempoh berkempen pada 8 November lalu yang berjalan dengan agak perlahan, akar umbi BN dibawah yang menggantung bendera dan poster setiap calon semakin agresif dalam aktiviti mereka selepas difahamkan peruntukan yang banyak sudah turun kepada calon bertanding.

Menurut sumber, peruntukan secara berperingkat sudah disalurkan kepada jentera BN dan petugas yang akan membantu setiap calon berkempen dalam norma baharu.

“Peruntukan kewangan kepada setiap calon sudah turun, semua jentera diperingkat akar umbi gembira dan kembali bersemangat.

“Pada awal berkempen, jentera berjalan dengan agak perlahan kerana tiada peruntukan kepada setiap calon tetapi selepas seminggu kempen berjalan, peruntukan tersebut sudah turun secara beransur-ansur,” kata sumber yang bekerja dalam pasukan kempen BN pada PRN kali ini.

Bagaimanapun, memandangkan kaedah kempen yang baharu kali agak berbeza berbanding pilihan raya sebelum ini, tentera siber dan pengamal media upahan paling mendapat untung kerana menerima peruntukan yang lebih banyak daripada setiap calon yang sanggup melabur untuk memperkenalkan nama mereka kepada orang ramai.

Platform media sosial seperti Facebook, Twitter, Tik Tok dan pelbagai lagi yang menjadi kegemaran generasi muda sekarang dimanfaatkan sepenuhnya setiap calon BN dengan mengupah ‘influencer’ atau individu yang berpengaruh bermain media sosial untuk membantu kempen pada PRN kali ini.

Agenda Daily difahamkan, unit media baharu yang mengetuai kempen kali ini, iaitu BN Comm sudah diberikan sejumlah peruntukan yang mencukupi untuk menggerakkan tentera siber mereka bagi menyebarkan maklumat dan propaganda kepada pengundi di Melaka untuk menyokong setiap calon mereka.

Persediaan jentera BN bagi menghadapi PRN Melaka juga lebih teratur dan lebih ramai lagi anggota pakar media sosial dibawa masuk ke dalam BN Comm untuk memastikan gerak kerja berjalan dengan lancar dan pantas.

“Tokoh-tokoh media sosial diambil oleh unit media baharu bagi membantu kempen jentera BN menghadapi PRN Melaka, kali ini lebih ramai berbanding semasa PRN Sabah kerana memerlukan tenaga kerja yang lebih ramai.

“Tenaga kerja dikalangan penggiat media sosial terkenal dengan bayaran yang lumayan terpaksa dikeluarkan ia bagi memastikan setiap maklumat dan propaganda yang ingin disampaikan dapat diterima kepada setiap pengundi di Melaka,” kata sumber lagi.

Dalam pada itu, petugas Agenda Daily di Melaka juga memberitahu semasa masuk sahaja ke setiap kawasan Dewan Undangan Negeri (DUN) akan menerima pesanan khidmat ringkas (SMS) secara automatik yang akan memperkenalkan calon BN di setiap kawasan.

Selain mesej memperkenalkan calon BN di setiap DUN, terdapat juga SMS yang akan menyerang calon-calon lawan lain seperti memburukkan calon Pakatan Harapan (PH) dan Perikatan Nasional (PN).

Sebagai contoh, mesej menyerang calon yang melompat sebagai ‘katak’ antara yang kerap kali diterima oleh orang ramai di Melaka ketika ini.

Kaedah penghantaran SMS secara automatik kepada orang ramai antara yang masih digunakan sebagai alat propaganda untuk mempengaruhi orang ramai dalam PRN kali ini.

Sumber Agenda Daily juga memberitahu, kehadiran bekas Perdana Menteri (PM) Datuk Seri Najib Razak juga banyak membantu kempen BN di Melaka, malah orang ramai mengetahui beliau kini sudah berduit susulan keputusan mahkamah memulangkan semula wang sitanya, RM114 juta.

Kehadiran Najib juga banyak membantu kerana pasukan media sosial dan tentera sibernya yang lebih kuat dan memiliki sumber kewangan yang kukuh dapat melancarkan strategi yang baik untuk mempengaruhi orang ramai.

Namun, tidak pasti sama ada Najib mengeluarkan peruntukan kepada jentera media sosial BN atau pun tidak kerana Pengarah Pilihan Raya PRN Melaka adalah Datuk Seri Mohamad Hasan, sepatutnya beliau yang mencari peruntukan untuk jentera BN pada PRN kali ini.

Namun, kemeriahan berkempen secara fizikal seperti kebiasaannya tidak lagi dirasai dalam PRN Melaka tetapi ia diganti dengan peperangan dalam talian apabila setiap parti bertanding lebih banyak beralih kepada pendekatan berkempen yang tertumpu kepada e-poster dan juga video-video pendek.

Peranan dan tanggungjawab pengamal media juga bertambah pada PRN kali ini apabila bahan laporan terpaksa dicari dengan kreatif dan tidak boleh lagi mengharapkan lagi bahan secara fizikal seperti kebiasaannya.

Suruhanjaya Pilihan Raya (SPR) menetapkan tarikh mengundi PRN Melaka pada 20 Nov dan undi awal pada 16 Nov susulan pembubaran DUN Melaka pada 4 Okt lepas selepas empat Ahli Dewan Undangan Negeri (ADUN) kerajaan menarik sokongan terhadap Ketua Menteri UMNO Datuk Seri Sulaiman Md Ali.

SPR pada 8 Nov lepas melarang penganjuran ceramah, syarahan, kempen secara fizikal, kempen ziarah rumah ke rumah, aktiviti tinjauan mesra dan pengedaran risalah kepada orang awam secara bersemuka diadakan sepanjang tempoh PRN Melaka.


Jokowi kemuka AS$188.30 bilion bajet 2022 Indonesia

Menyasarkan pemulihan ekonomi serta memperkukuhkan struktur reformasi dengan menjadikan Covid-19 sebagai fokus utama, Presiden Indonesia hari ini membentangkan Bajet 2022 berjumlah AS$188.30 bilion dengan defisit fiskal yang menurun.

Jumlah bajet yang dibentangkan itu 2,708.7 trilion rupiah, adalah lebih besar daripada peruntukan tahun ini sebanyak 2,697.2 trilion rupiah.

Negara itu juga menyasar pertumbuhan ekonomi 2022 sebanyak 5 peratus hingga 5.5 peratus, meningkat daripada anggaran tahun ini sebanyak 3.7 peratus hingga 4.5 peratus.

Dalam ucapan bajet di Parlimen negara itu, Joko Widodo atau Jokowi, berkata kerajaan Indonesia akan menggunakan semua sumber dalam mengendalikan pandemik Covid-19.

Bajet itu juga menyasar untuk mengurangkan defisit Keluaran Dalam Negara Kasar (KDNK) sebanyak 4.85 peratus, berbanding unjuran defisit tahun ini sebanyak 5.82 peratus.

Jokowi berkata kerajaan berada di landasan betul bagi menurunkan defisit kepada di bawah tiga peratus pada 2023.

Untuk tahun depan, Jokowi mencadangkan sebanyak 255.3 trilion rupiah untuk sektor kesihatan, termasuk ujain saringan, pengesanan dan perawatan kes-kes Covid-19 serta pembelian vaksin, serta 427.5 trilion rupiah untuk kebajikan dan 384.8 trilion rupiah (infrastruktur).

Beliau turut menyasarkan peningkatan pemerolehan sebanyak enam peratus tahun depan, tetapi tidak menyatakan secara jelas mengenai cukai, termasuk cadangan menaikkan sesetengah cukai.

Parlimen negara itu dijangka mengundi terhadap bajet berkenaan lewat September atau awal Oktober ini. – Agensi


Mainan kartel? Telur tempatan dieksport, Mat Sabu nak import

Isu kekurangan bekalan telur ayam terus menjadi mimpi meresahkan rakyat Malaysia, tatkala kerajaan Pakatan Harapan-Barisan Nasional (PH-BN) masih gagal menangani masalah sekecil itu.

Memberi alasan untuk ‘mencuci tangan’, kononnya masalah bekalan itu telah berlaku sejak tahun lalu, menteri-menteri yang bertanggungjawab, termasuk di Kementerian Pertanian dan Keterjaminan Makanan (MAFS) dan Kementerian Perdagangan Dalam Negeri (KPDN), masih gagal menangani isu itu.

Timbalan Menteri KPDN, Fuziah Salleh misalnya memberi alasan bahawa ayam tidak bertelur, namun persoalan timbul dari mana pula datangnya telur ayam yang dieksport ke Singapura.

Sementara, Menteri MAFS Mohamad Sabu pula ke India untuk mengimport telur ayam bagi menyelesaikan isu bekalan tempatan.

Susulan daripada itu, Ketua Penerangan Bersatu Datuk Wan Saiful Wan Jan mempersoalkan dan meminta kerajaan PH-BN memberi penjelasan sebenar jumlah pengeluaran telur tempatan dan berapa pula yang dieksport, khususnya ke Singapura.

Wan Saiful yang juga Ahli Parlimen Tasek Gelugor berkata sekiranya ayam Malaysia tidak bertelur, dari mana pula datangnya telur ayam yang banyak dieksport ke Singapura.

Pada masa sama, Wan Saiful menggesa kerajaan PH-BN menjelaskan jumlah keseluruhan pengeluaran telur oleh lima syarikat pengeluar telur terbesar tempatan iaitu QL Resources Berhad; LTKM Berhad; CCK Consolidated Holdings Berhad; Lay Hong Berhad; dan Teo Seng Capital Berhad.

Menyusul kenyataan itu, Ketua Penerangan Perikatan Nasional (PN) Wilayah Persekutuan, Mahathir Md Rais, turut mengingatkan kerajaan PH-BN tidak melindungi kartel-kartel telur ayam yang menyebabkan rakyat terbeban.

Dalam kenyataan hari ini beliau berkata kenyataan Wan Saiful menggambarkan wujudnya kartel telur yang mengambil kesempatan di atas ketidakketentuan nilai ringgit untuk mengeksport telur ke luar negara bagi mendapatkan untung berlebihan.

“Kerajaan PH-BN perlu mendedahkan jumlah sebenar telur yang dieksport ke luar negara ketika ini dan jangan melindungi kartel-kartel ini hingga membebankan rakyat Malaysia.

“Tidak relevan untuk Menteri berkenaan membuat rombongan hingga ke India sedangkan pengeluaran telur negara pada 2021 adalah sebanyak 13,955,240,660 biji.

“Adakah wujud kartel import pula di mana harga yang didapati di India lebih mahal. Kita menggesa kerajaan jelaskan kepada rakyat syarikat mana yang diberikan permit import (AP) oleh kerajaan PH-BN ini?” soalnya merujuk kepada langkah Mohamad atau Mat Sabu ke India untuk mencari telur ayam.

Mahathir mengingatkan bahawa rakyat sedang susah akibat kenaikan harga barang sekarang ini di mana rata-rata golongan B40 yang miskin bergantung kepada telur sebagai protein utama.

Katanya telur merupakan sumber protein utama dan dilihat antara bahan makanan termurah bagi semua golongan, terutama pendapatan rendah dan sederhana.

“Oleh itu, jangan dianggap isu telur perkara yang remeh dan melindungi kartel yang mengambil keuntungan di saat rakyat sedang susah,” katanya.


EURO 2020: Pertemuan Belgium, Itali esok lebih menarik perhatian

Pertembungan Belgium dan Itali pada jam 3 pagi esok (Sabtu) bakal menjadi tumpuan seluruh peminat EURO 2020 kerana dianggap sengit, masing-masing tidak pernah kalah dalam semua perlawanan sejak pusingan awal kumpulan masing-masing.

Itali yang dianggap salah satu pasukan terbaik dunia pernah menang Piala Dunia sebanyak empat kali, manakala Belgium tidak pernah membawa pulang Piala Jules Rimet itu, tetapi melayakkan diri sebanyak 12 kali pada kejohanan itu.

Pada pertaruhan dalam Kumpulan A EURO 2020, Itali mengumpul sembilan mata penuh apabila menang semua tiga pertemuannya dengan Wales, Switzerland dan Turki, sebelum menundukkan Austria pada pusingan kalah mati untuk mara ke suku akhir.

Digelar ‘Red Devils’, Belgium juga tidak ketinggalan apabila menduduki tangga teratas Kumpulan B apabila menang semua perlawanan pusingan awal.

Tiga perlawanan diharungi dengan mengalahkan Russia 3-0, Denmark 2-1, dan Finland 2-0.

Namun, sejarah pertemuan kedua-dua pasukan itu lebih memihak kepada Itali yang menang 14 perlawanan, seri empat kali dan kalah empat permainan.

Dalam semua pertemuan itu Itali menjaringkan 43 gol sementara Belgium pula 24.

Bagi Itali, gandingan dua ayam tambatan mereka Manuel Locatelli yang bermain di posisi tengah, dan Lorenzo Insigne sebagai barisan hadapan pasti menggerunkan lawan dengan kelincahan dan kemampuan menjaringkan gol.

Namun, penonton tidak boleh mengetepikan kesebelasan Belgium yang pastinya bergantung kepada pemain berusia 28 tahun, Romelu Lukaku untuk melukai skuad Gli Azzurri.

Penyerang Inter Milan itu berada pada kedudukan kedua penjaring terbanyak Serie A musim ini dengan 24 gol, selepas menamatkan musim bersama Everton pada 2016-2017 dengan 25 gol.

Justeru, tidak boleh diketepikan apabila dikatakan salah satu daripada dua pasukan itu mampu pulang dengan gelaran juara seluruh Eropah.

Penentuan siapa yang akan bertemu satu lagi pasukan antara Switzerland dan Sepanyol, akan berlangsung di Arena Bolasepak Munich di Jerman, jam 3 pagi esok (waktu Malaysia).


LRT laluan Kelana Jaya kembali beroperasi sepenuhnya pagi ini.

Perkhidmatan Transit Aliran Ringan (LRT) laluan Kelana Jaya akan kembali beroperasi sepenuhnya pada 6 pagi esok, dua hari lebih awal daripada jangkaan, kata Menteri Pengangkutan Datuk Seri Dr Wee Ka Siong.

Menerusi video yang dimuat naik di laman Facebooknya, beliau berkata sesi menguji keberkesanan sistem dan keselamatan operasi yang dilakukan semalam menunjukkan bahawa ia stabil, lapor Bernama.

“Saya juga telah diberi taklimat oleh pihak pengurusan dan pakar teknikal Rapid Rail mengenai ujian yang dilakukan, termasuk menggandakan lagi ujian dengan melibatkan 38 unit tren dari Stesen Gombak ke Stesen Putra Height (end to end) malam semalam hingga awal pagi ini bagi memastikan perkhidmatan LRT Laluan Kelana Jaya selamat dan sedia untuk pembukaan semula secara penuh,” katanya.

Beliau berkata sesi ujian itu turut disertai Bahagian Penguatkuasaan Rel (RED) dan Bahagian Perancangan Rel (REL) serta Agensi Pengangkutan Awam Darat (APAD), dan ia menunjukkan sistem kritikal keselamatan stabil tanpa gangguan.

Wee berkata APAD juga mengesahkan kestabilan sistem Kawalan Tren Automatik (ATC) dan mengisytiharkan perkhidmatan LRT Laluan Kelana Jaya selamat untuk beroperasi sepenuhnya.

Sebelum ini, Prasarana Malaysia Berhad (Prasarana) mengumumkan operasi di 16 stesen LRT dari Kelana Jaya hingga Ampang Park digantung bermula 9 hingga 15 Nov, susulan perkhidmatan yang didapati tidak stabil.

Mengulas lanjut, Wee berkata pemantauan oleh pakar teknikal Rapid Rail dan pihak pengilang peralatan asal (OEM) Thales Group akan diteruskan bagi memastikan kelancaran sistem.

“Saya berharap pembukaan ini dapat memberi kelegaan kepada pengguna pengangkutan awam di Lembah Klang untuk ulang-alik ke tempat kerja dan menjalankan aktiviti harian,” katanya.

Pada masa sama, Wee berkata Prasarana diminta untuk terus menyediakan bas perantara di stesen hotspot sebagai langkah persediaan.

“Seperti yang saya telah sebutkan dalam sidang media pada 11 Nov lepas, saya telah meminta pengurusan Prasarana mempercepatkan proses penggantian sistem ATC yang baharu agar masalah seperti ini tidak berulang,” katanya.

Menurutnya bagi pengguna yang terjejas, pampasan tiket selama tujuh hari akan diberikan meskipun pemberhentian perkhidmatan adalah lima hari.

Dalam pada itu, beliau turut merakamkan ucapan terima kasih kepada semua yang terlibat dalam membantu melancarkan perjalanan penumpang LRT yang terjejas termasuk warga kota yang menyediakan perkhidmatan ulang-alik percuma menggunakan kenderaan sendiri bagi mengangkut penumpang.

“Usaha ini amat dipuji dan bukti kerjasama kita semua sebagai Keluarga Malaysia,” katanya.


Bank Negara dijangka naikkan OPR sekali lagi: Moody’s

Bank Negara Malaysia (BNM) dijangka menaikkan Kadar Dasar Semalaman (OPR) sebanyak 25 mata asas (bps) kepada 2.25 peratus pada Mesyuarat Dasar Monetari (MPC) keempatnya pada minggu ini, kata Moody’s Analytics.

Mesyuarat MPC dua hari BNM dijadualkan bermula esok, lapor Bernama.

Sementara itu, MIDF Research berkata BNM akan “mempertimbangkan untuk satu lagi kenaikan kadar sebanyak 25 mata asas” berikutan peningkatan berterusan dalam inflasi teras, sekali gus mencerminkan permintaan dalam negeri yang kukuh.

“Selain itu, momentum positif dalam jualan perdagangan pengedaran, penurunan kadar pengangguran kepada tahap rendah baharu pandemik iaitu 3.9 peratus pada 22 April 2022 serta kadar pengembangan dua angka perdagangan luar memberikan tanda-tanda positif terhadap pemulihan kukuh ekonomi,” katanya dalam satu nota penyelidikan.

Pada mesyuarat MPC ketiga yang diadakan pada bulan Mei, bank pusat itu telah menaikkan OPR sebanyak 25 mata asas kepada 2.00 peratus. Kadar siling dan lantai bagi koridor OPR juga masing-masing meningkat kepada 2.25 peratus dan 1.75 peratus.

Ia berkata pembukaan semula ekonomi global yang berterusan dan peningkatan dalam keadaan pasaran buruh terus menyokong pemulihan aktiviti ekonomi.


Rauf sahkan UMNO berunding dengan DAP di Melaka, diarah parti

UMNO mengesahkan mengadakan rundingan dengan parti DAP terlebih dahulu untuk menyelamatkan kerajaan yang diterajui parti itu di Melaka, tetapi tawaran tersebut ditolak oleh parti komponen blok pembangkang, Pakatan Harapan itu.

Pengerusi Badan Perhubungan UMNO Negeri, Datuk Seri Ab Rauf Yusoh mengesahkan rundingan tersebut berlangsung sebelum tumbang kerajaan Melaka yang dipimpin Ketua Menteri (KM) Datuk Seri Sulaiman Md Ali sehingga menyebabkan Dewan Undangan Negeri (DUN) terpaksa dibubarkan.

“Saya cakap terus terang saya berunding malam sebelum itu dengan kepemimpinan DAP, saya menawarkan beberapa solusi untuk kita membendung supaya ini (kerajaan negeri tumbang) tidak berlaku.

“Tetapi adalah lebih malang saya melihat ia tidak diterima pimpinan DAP pada waktu itu,” katanya dalam wawancara secara maya sebuah portal.

Jelasnya, beliau diberi tanggungjawab mewakili partinya iaitu UMNO untuk berunding dengan pimpinan DAP Melaka, ia diatur oleh seorang pemimpin atasan UMNO yang enggan dinamakannya.

“Ini bukan kerajaan negeri, ini antara parti. Saya tidak mewakili kerajaan negeri sewaktu saya berjumpa dengan pucuk pimpinan DAP,” katanya.

“Saya menawarkan seperti mana diputuskan dalam sidang dewan yang lepas, yang mana YAB KM (Ketua Menteri) menawarkan kumpulan parti pembangkang ini jadi rakan strategik untuk membina semula Melaka dan tawaran itu dibuat secara rasmi dalam sidang DUN baru lepas,” katanya.

Untuk rekod, Rauf juga memegang jawatan Speaker Dewan Undangan Negeri (DUN) Melaka yang mengumumkan pembubaran DUN baru-baru ini.

Susulan keputusan tersebut, ia akan memberi implikasi satu Pilihan Raya Negeri (PRN) terpaksa diadakan walaupun negara masih dilanda penularan pandemik Covid-19.

Isnin lalu, bekas KM Melaka Datuk Seri Idris Haron bersama tiga lagi ADUN mengumumkan menarik sokongan terhadap kerajaan negeri pimpinan Sulaiman.

Rauf juga mendedahkan mengetahui gerakan diatur empat ADUN terbabit dan mendakwa turut melihat kandungan akuan berkanun (SD) yang antara lain membabitkan lantikan seorang bekas Ketua Menteri kembali dilantik ke jawatan itu.

Beliau turut berkata, ‘serangan hendap’ dilakukan untuk menjatuhkan kerajaan negeri tidak mencerminkan pementeraian Memorandum Persefahaman (MoU) Transformasi dan Kestabilan Politik, dilaksanakan di peringkat negeri.

“Tetapi mengapa kita perlu gegarkan politik Melaka ini dengan gerakan serang hendap terancang, dan saya berterus terang memang ada perbincangan (bersama DAP) saya secara tidak rasmi pada malam sebelum hari kejadian,” katanya lagi.


LHDN bantah permohonan Shafee failkan tuntutan balas isu cukai

Lembaga Hasil Dalam Negeri (LHDN) hari ini (23 Februari 2023) membantah permohonan peguam Tan Sri Muhammad Shafee Abdullah bagi mendapatkan kebenaran mahkamah untuk memfailkan tuntutan balas terhadap LHDN yang menuntut supaya beliau membayar tunggakan cukai pendapatan berjumlah RM9.41 juta.

Peguam Kanan Hasil Al-Hummidallah Idrus, yang mewakili LHDN, berkata pihaknya membantah permohonan itu atas alasan Aturan 73 Kaedah 4 Kaedah-Kaedah Mahkamah 2012 dan Subseksyen 42(2)(e)(i) Akta Prosiding Kerajaan 1956 menyatakan tuntutan balas tidak boleh difailkan terhadap kerajaan bagi tindakan pemungutan cukai.

Pesuruhjaya Kehakiman Mahkamah Tinggi, Roz Mawar Rozain kemudian menetapkan 13 April untuk memutuskan perkara itu.

Peguam Muhammad Farhan Muhammad Shafee, yang mewakili Muhammad Shafee, ketika dihubungi mengesahkan tarikh itu, lapor Utusan.

Muhammad Shafee juga diwakili Datuk Seri Rajan Navaratnam, manakala Peguam Kanan Hasil Norzilah Abdul Hamid dan Muhammad Faqrol Syazreen Mohd Ghause turut bertindak bagi LHDN.

Muhammad Shafee memfailkan permohonan itu pada Mei 2021 antaranya atas alasan tuntutan cukai itu adalah serangan terhadap beliau sebagai mangsa politik atas kapasitinya selaku peguam Datuk Seri Najib Razak dan dianggap sebagai peguam UMNO walaupun beliau bukan peguam parti berkenaan.

Pada 27 September 2021, LHDN memohon supaya kes saman terhadap Muhammad Shafee diputuskan melalui penghakiman terus atas alasan antaranya defendan gagal membayar keseluruhan tunggakan cukai pendapatan dan kenaikan cukai yang dikenakan ke atas beliau berjumlah RM9,414,708.32 dalam tempoh yang ditetapkan.

LHDN, yang memfailkan saman itu pada 6 Mei 2021 mendakwa sehingga kini, peguam terbabit masih gagal membayar amaun cukai pendapatan yang masih terhutang bagi Tahun-Tahun Taksiran 2011, 2012, 2013, 2014 dan 2016 termasuk kenaikan yang dikenakan.

Muhammad Shafee adalah peguam Najib dalam kes penyelewengan dana SRC International Sdn Bhd dan 1Malaysia Development Berhad (1MDB).

Pada 28 Oktober tahun lalu, Mahkamah Tinggi melepas dan membebaskan Muhammad Shafee daripada dua pertuduhan menerima wang hasil aktiviti haram berjumlah RM9.5 juta daripada Najib serta dua pertuduhan membuat penyata yang tidak betul kepada LHDN.

Bagaimanapun, pendakwaan pada 1 November 2022 memfailkan rayuan terhadap keputusan itu.


Selepas dakwaan pecah amanah, Syed Saddiq dituduh terlibat aktiviti haram

Bekas Menteri Belia dan Sukan Syed Saddiq Syed Abdul Rahman dituduh di Mahkamah Sesyen Johor Bahru hari ini atas dua pertuduhan mengikut Akta Pencegahan Pengubahan Wang Haram (AMLA) berjumlah RM100,000.

Dia dituduh melibatkan diri dalam aktiviti pengubahan wang haram iaitu memindahkan wang masing-masing RM50,000 di dalam akaun Maybank Islamic Berhad miliknya ke dalam akaun Amanah Saham Bumiputera miliknya, yang merupakan hasil daripada aktiviti haram.

Kesalahan itu didakwa dilakukan di sebuah bank di Jalan Persisiran Perling, Taman Perling di sini pada 16 Jun dan 19 Jun 2018.

Dia didakwa melakukan kesalahan terbabit mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 [Akta 613], yang boleh dihukum di bawah Seksyen 4(1) akta sama.

Sabit setiap kesalahan, bagi dihukum penjara maksimum 15 tahun dan denda tidak kurang daripada lima kali ganda jumlah atau hasil daripada aktiviti haram.

Pendakwaan dikendalikan Timbalan Pengarah Bahagian Perundangan dan Pendakwaan Suruhanjaya Pencegahan Rasuah Malaysia (SPRM), Wan Shaharuddin Wan Ladin dan Timbalan Pendakwa Raya SPRM, Ahmad Akram Gharib dan Mohd ‘Afif Ali.

Syed Saddiq yang meminta dibicarakan diwakili peguam bela, Gobind Singh Deo.

Hakim Datuk Ahmad Kamal Arifin Ismail membenarkan dua pertuduhan hari ini dipindahkan ke Mahkamah Sesyen Kuala Lumpur untuk dibaca bersama dua pertuduhan sebelum ini, pada 10 September depan.

Mahkamah juga membenarkan jaminan disekalikan dengan jaminan bagi dua pertuduhan yang diputuskan di Mahkamah Sesyen Kuala Lumpur sebelum ini.

Pada 22 Julai lalu, Syed Saddiq dihadapkan ke Mahkamah Sesyen Kuala Lumpur atas tuduhan pecah amanah dana ARMADA berjumlah RM1 juta tahun lalu.

Selain itu, dia berhadapan tuduhan menyalah guna harta iaitu wang sumbangan untuk kempen Pilihan Raya Umum Ke-14 (PRU14) sebanyak RM120,000.


Singapura sahkan jangkitan tempatan kedua cacar monyet

Kementerian Kesihatan (MOH) Singapura mengesahkan kes tempatan kedua cacar monyet di negara itu pada Rabu (13 Julai), menjadikan jumlah kes yang disahkan sejak Jun kepada lima.

Pesakit itu, seorang lelaki warga Britain berusia 48 tahun yang menetap di Singapura, disahkan positif cacar monyet pada Rabu.

“Dia kini dimasukkan ke wad di Pusat Penyakit Berjangkit Kebangsaan (NCID) dan keadaannya stabil,” kata MOH dalam kemas kini di laman webnya petang semalam.

Pesakit telah mengalami ruam di kawasan perianal pada 6 Julai dan demam pada 11 Julai, dan mendapatkan rawatan perubatan pada 13 Julai.

Dia telah dimasukkan ke NCID pada hari yang sama.

MOH menambah, pesakit itu tiada kaitan dengan mana-mana kes cacar monyet yang diumumkan sebelum ini.

Pengesanan kenalan sedang dijalankan.

Jangkitan terbaharu itu menjadikan jumlah kes cacar monyet di Singapura sejak Jun kepada lima. Tiga daripadanya adalah kes import dan dua jangkitan tempatan.

Kes cacar monyet pertama Singapura tahun ini adalah kes import. Pesakit adalah warga Britain berusia 42 tahun yang bekerja sebagai pramugari. Dia disahkan positif pada 20 Jun.

Singapura sebelum ini melaporkan jangkitan tempatan pertamanya pada 6 Julai, seorang lelaki warga Malaysia berusia 45 tahun yang tinggal di Singapura.

Dua lagi kes import disahkan pada 7 Julai dan 8 Julai. – Agensi


Kemudahan kepada penerima vaksin lengkap diperluas mulai esok: PM

Sidang Khas Majlis Keselamatan Negara (MKN) dipengerusikan Perdana Menteri Tan Sri Muhyiddin Yassin hari ini menambah lagi kemudahan tambahan sektor sosial dan ekonomi kepada individu yang telah menerima vaksin lengkap bagi negeri-negeri di dalam Fasa Satu Pelan Pemulihan Negara (PPN).

Semua kemudahan tambahan itu berkuat kuasa mulai Jumaat 20 Ogos 2021. Perincian bagi kemudahan-kemudahan itu akan dikeluarkan oleh MKN dalam waktu terdekat.

Perdana Menteri dalam kenyataan hari ini berkata kemudahan tambahan di negeri Fasa Satu itu termasuk makan di restoran dan kedai makan, dan melakukan aktiviti sukan, rekreasi serta riadah tanpa sentuhan fizikal dan bukan berkumpulan.

“Sidang Khas MKN juga bersetuju memberikan kemudahan tambahan dalam sektor perdagangan dan pengedaran bagi Fasa 1 PPN dan seterusnya,” katanya.

Untuk itu, Perdana Menteri berkata operasi pasar malam dan pasar minggu dibenarkan dengan pihak penguat kuasa serta peniaga perlu memastikan pelanggan yang memasuki premis mesti menunjukkan sijil digital vaksinasi Covid-19 bagi membuktikan mereka telah menerima vaksinasi lengkap.

Aktiviti lain yang dibenarkan juga termasuk perkelahan dan perkhemahan. Penyertaan anak-anak berusia 17 tahun dan ke bawah adalah dibenarkan dengan pematuhan prosedur operasi standard (SOP) yang ketat.

Sehubungan itu katanya, semua kementerian dan agensi yang memantau kemudahan-kemudahan tersebut, termasuk pemilik premis, mesti bertanggungjawab sepenuhnya ke atas pelaksanaan yang diberikan bagi memastikan ia dilaksanakan mengikut peraturan serta garis panduan yang telah ditetapkan dan mengelakkan mudarat.

“Jika berlakunya jangkitan di premis yang menikmati kemudahan-kemudahan ini, Kementerian Kesihatan (KKM) terutamanya akan segera mengambil langkah sewajarnya termasuk melakukan penilaian semula risiko serta tidak menolak kemungkinan menutup serta-merta premis atau kawasan yang terlibat selain mengeluarkan kompaun kepada pihak yang dikenal pasti melanggar SOP.

“Kita sebagai rakyat Malaysia mempunyai tanggungjawab bersama dalam usaha mengatasi pandemik Covid-19 ini. Sememangnya, kemudahan ini juga meletakkan tanggungjawab ke atas rakyat yang sudah menerima vaksinasi lengkap untuk membuat penimbangan risiko kendiri yang rasional dan bijaksana dalam menghadapi ancaman virus Covid-19 yang kini sudah berleluasa di dalam komuniti kita. Insya-Allah kita menang bersama,” kata Muhyiddin.

Kenyataan penuh di ruang Rencana Agenda Daily


EU lulus vaksin Moderna untuk kanak-kanak seawal usia 12 tahun

Badan Pengawal Selia Ubat-Ubatan Kesatuan Eropah (EMA) meluluskan vaksin Covid-19 – Moderna – kepada kanak-kanak seawal usia 12 tahun hingga 17 tahun, sekali gus menjadi yang pertama membenarkan suntikan bagi individu di bawah 18 tahun.

Keputusan itu dibuat setelah EMA menjalankan penyelidikan ke atas lebih 3,700 kanak-kanak berusia 12 tahun hingga remaja 17 tahun yang mendapat suntikan dos vaksin itu menghasilkan tindak balas antibodi yang sama terhadap individu berusia 18 hingga 25 tahun.

Kajian berkenaan masih berterusan sesuai dengan rancangan penyelidikan pediatrik (PIP) Spikevax (jenama vaksin Moderna), yang telah disetujui oleh Jawatankuasa Pediatrik EMA (PDCO).

Vaksin berkenaan akan diberi dalam dua suntikan dengan sela masa empat minggu.

“Kajian menunjukkan Spikevax menghasilkan tindak balas antibodi yang setara pada kanak-kanak berusia 12 hingga 17 tahun, sama seperti individu berusia 18 hingga 25 tahun,” katanya.

Spikevax dihasilkan menggunakan bahan genetik teknologi Messenger Asid Ribonukleik atau mRNA, sama seperti Pfizer, untuk mencetus dan melonjakkan protein badan bagi menghasilkan tindak balas imun.

Kanak-kanak yang menerima suntikan vaksin itu juga akan mengalami kesan sampingan sama seperti individu dewasa, termasuk sakit dan bengkak pada tempat suntikan, keletihan, sakit kepala, sakit otot dan sendi, kelenjar limfa membesar, menggigil, mual, muntah dan demam.

“Bagaimanapun, profil keselamatan keseluruhan Spikevax disahkan menerusi kajian terhadap individu dewasa.

“Oleh itu, Jawatankuasa Ubat-Ubatan EMA menganggap bahawa faedah Spikevax pada kanak-kanak berumur 12 hingga 17 tahun melebihi risiko, terutama pada mereka yang tinggal dalam persekitaran yang berisiko Covid-19,” kata EMA. – Agensi


Rayuan akhir Najib: Ketua Hakim Negara ketuai panel lima hakim

Ketua Hakim Negara Tun Tengku Maimun Tuan Mat mengetuai panel lima hakim yang akan mendengar rayuan terakhir bekas Perdana Menteri Datuk Seri Najib Razak dalam kes SRC International Sdn Bhd (SRC) di Mahkamah Persekutuan di Putrajaya, hari ini (15 Ogos).

Hakim tertinggi, yang mempengerusikan panel itu, disertai oleh Hakim Besar Sabah dan Sarawak Hakim Abang Iskandar Abang Hashim dan hakim Mahkamah Persekutuan, Hakim Nallini Pathmanathan; Mary Lim Thiam Suan; dan Mohamad Zabidin Mohd Diah.

Pasukan pembelaan Najib dijangka membuat permohonan untuk meminda usulnya bagi mengemukakan bukti baharu, diikuti dengan pendengaran usul itu sendiri.

Pasukan baharu itu, yang diketuai peguam utama Hisyam Teh Poh Teik, juga akan membuat permohonan lisan untuk menangguhkan prosiding rayuan itu, kerana mereka sebelum ini dikatakan memerlukan lebih banyak masa untuk meneliti rekod rayuan.

Permohonan mereka melalui surat kepada mahkamah untuk menangguhkan rayuan utama telah ditolak bulan lalu.

Terdahulu menurut Bernama, Najib tiba di Istana Kehakiman pada jam 9.10 pagi menaiki kereta Mercedes Benz.

Sekumpulan kecil penyokong Najib juga kelihatan menunggu di luar Istana Kehakiman.

Anaknya Mohd Nizar turut hadir.

Selain Hisyam, peguam dalam pasukan pembelaan Najib ialah Datuk Zaid Ibrahim, Liew Teck Huat, Rueben Mathiaravanam dan Hannah Kam.

Sementara itu, pendakwaan diketuai Ketua Pendakwa Raya Ad Hoc Datuk V Sithambaram Timbalan Pendakwa Raya Donald Joseph Franklin; Sulaiman Kho Kheng Fuei; Mohd Ashrof Adrin Kamarul; dan Manjira Vasudevan.

Najib telah memfailkan 94 alasan mengapa Mahkamah Rayuan telah tersilap dalam keputusannya untuk mengekalkan sabitan dan hukuman Mahkamah Tinggi.

Sebelum ini, pada 28 Julai 2020, Mahkamah Tinggi menjatuhi hukuman penjara 12 tahun dan denda RM210 juta, selepas Najib didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram RM42 juta dana milik SRC.

Selepas sabitan dan hukuman penjara 12 tahun dan denda RM210 juta dikekalkan di Mahkamah Rayuan pada 8 Disember 2021.


Sistem kuota : Kenapa DAP masih membisu?

Kenyataan Pemuda MCA

Pemuda MCA mengucapkan terima kasih kepada YAB Perdana Menteri ke-10, Dato’ Seri Anwar Ibrahim kerana sekali lagi memberi pencerahan mengenai sistem kuota Bumiputera di dalam pendidikan, dan juga menjelaskan mengapa ia tidak boleh digantikan sepenuhnya dengan sistem meritokrasi.

Namun, cara YAB Perdana Menteri menjawab soalan yang diajukan oleh seorang pelajar Kolej Matrikulasi Pulau Pinang di Kepala Batas dalam Temu Anwar : Bicara Pendidikan Madani pada Sabtu lepas mengejutkan ramai pihak.

Ini kerana, rakyat Malaysia khususnya anak-anak muda amat teruja dan menaruh harapan tinggi terhadap Dato’ Seri Anwar sebagai seorang pemimpin berjiwa rakyat, reformis serta pencetus kepada kewujudan Malaysia Madani yang mementingkan dasar dan inisiatif bersifat inklusif untuk segenap lapisan masyarakat tanpa mengira kaum dan bangsa.

Apa yang berlaku Sabtu lepas seolah-olah menunjukkan ia bukan wajah sebenar Dato’ Seri Anwar yang suka mendengar suara rakyat tanpa mengira peringkat umur, pemimpin yang terbuka dan memberi ruang kepada sesiapa sahaja seiring semangat demokrasi serta insan yang berfikiran jauh ke hadapan demi membela nasib masyarakat majmuk di Malaysia.

Pemuda MCA amat yakin YAB Perdana Menteri mampu menjawab dengan lebih tenang, mesra dan profesional sejajar dengan kedudukan beliau sebagai seorang Perdana Menteri yang disegani, tanpa perlu bertindak seolah-olah mahu menjadikan pelajar tersebut sebagai musuh politik.

Sebaliknya pelajar tersebut sekadar mengajukan soalan kepada seorang Perdana Menteri yang terkenal dalam perjuangan reformasi.

Kepada pelajar tersebut, Pemuda MCA bersimpati dengan apa yang berlaku. Diharapkan apa yang berlaku ini membuatkan anda menjadi seorang yang lebih matang, berani dan seterusnya menjadi pemimpin masyarakat yang hebat suatu hari nanti.

Dalam masa sama, Pemuda MCA sekali lagi mendesak DAP untuk menjelaskan pendirian mereka mengenai Deklarasi Setapak.

Memetik apa yang terkandung di dalam Deklarasi Setapak; “Deklarasi Setapak memperkukuh pandangan DAP bahawa dalam proses membina negara, kesamarataan etnik harus menjadi prinsip paling penting, dan di atas prinsip ini lah pengasingan rakyat ke dalam dua kelompok ‘Bumiputera’ dan ‘bukan Bumiputera’ ditentang.”

(Rujukan : https://dapmalaysia.org/parti/matlamat/deklarasi-parti/deklarasi-setapak/)

Jika diimbau kembali apa yang berlaku sebelum ini, rakyat Malaysia khususnya masyarakat Cina dihasut membenci parti MCA dengan menjadikan isu kuota ini sebagai ‘senjata’ utama parti lawan pada ketika itu.

Sedangkan, MCA sekadar mendokong Perlembagaan Persekutuan dan Prisip Rukun Negara serta memelihara keharmonian masyarakat sejak negara belum mencapai kemerdekaan sehingga kini.

Sekarang, kata-kata YAB Perdana Menteri Dato’ Seri Anwar Ibrahim yang juga Pengerusi Pakatan Harapan adalah konsisten dengan kata-kata Perdana Menteri sebelumnya, di mana kuota ini bertujuan mengekalkan keharmonian dan memastikan keadilan, dan pada masa sama juga menekankan bahawa kuota tersebut tidak menafikan peluang kepada pelajar bangsa lain yang benar-benar layak.

Oleh itu, persoalannya sekarang adakah DAP dapat menerima penjelasan Perdana Menteri, atau adakah mereka akan meneruskan dasar perjuangan untuk “menentang pengasingan rakyat ke dalam dua kelompok Bumiputera dan bukan Bumiputera” sepertimana yang terkandung dalam Deklarasi Setapak, yang sehingga kini masih boleh diakses di laman web DAP?

Sekiranya DAP menarik balik Deklarasi Setapak, maka mereka wajib memohon maaf kepada para pengundi dan penyokong mereka atas kesilapan yang dilakukan parti tersebut sebelum ini ketika meraih sokongan serta undi.

Jurucakap Pemuda MCA, Ryan Ho

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Saksi dedah RM9.5 juta yang Najib beri kepada peguamnya bukan pinjaman

Mahkamah Tinggi Kuala Lumpur hari ini diberitahu bahawa dua keping cek bernilai RM9.5 juta yang diterima peguam Tan Sri Muhammad Shafee Abdullah daripada Datuk Seri Najib Tun Razak bukan satu pinjaman.

Bekas pegawai Lembaga Hasil Dalam Negeri (LHDN) Syed Nasrul Fahmi Syed Mohamad, sebaliknya berkata berdasarkan dokumen dan fakta diperoleh semasa siasatan, wang itu adalah bayaran pendahuluan bagi perkhidmatan guaman diberikan Muhammad Shafee kepada bekas Perdana Menteri itu, menurut laporan Bernama.

“Untuk mengatakan ia satu pinjaman adalah satu kesalahan dan boleh menyebabkan ramai akan menukar invois masing-masing kepada pinjaman bagi elak bayar cukai,” katanya.

Saksi pendakwaan ketujuh itu berkata demikian semasa disoal balas peguam Harvinderjit Singh yang mewakili Muhammad Shafee pada perbicaraan kes peguam itu yang didakwa menerima wang hasil kegiatan haram berjumlah RM9.5 juta daripada Najib dan dua pertuduhan membuat penyataan palsu kepada LHDN.

Terdahulu, Harvinderjit merujuk kepada saksi berkenaan surat antara Muhammad Shafee dan Najib yang menyatakan bahawa bayaran upah guaman hanya akan ditentukan selepas semua kes berkaitan petisyen pilihan raya selesai.

Berdasarkan surat bertarikh 12 Sept 2013, RM9.5 juta merupakan bil guaman dikenakan oleh firma Shafee & Co, kebanyakannya bagi 46 kes membabitkan petisyen pilihan raya yang Muhammad Shafee bertindak sebagai peguam bagi pihak UMNO dan Barisan Nasional (BN).

Surat itu turut menyatakan Muhammad Shafee memohon Najib untuk mengeluarkan cek bernilai RM4.3 juta atas namanya sebagai pendahuluan atau pinjaman sebelum bil akhir dikeluarkan untuk kegunaan segera tertuduh selain peguam itu turut memohon sekeping lagi cek bernilai RM5.2 juta dikeluarkan bagi tujuan serupa.

Cek berjumlah RM9.5 juta yang dimasukkan ke akaun peribadi Muhammad Shafee merupakan jumlah selepas potongan bayaran asal RM11.5 juta.

Ditanya Harvinderjit sama ada saksi itu bersetuju bahawa sekiranya wang RM9.5 juta yang diterima Muhammad Shafee adalah satu pinjaman, ia tidak perlu dilaporkan kepada LHDN sebagai cukai pendapatan, Syed Nasrul Fahmi menjawab “setuju”.

Berdasarkan pernyataan saksi, Syed Nasrul Fahmi berkata Muhammad Shafee gagal melaporkan pendapatan RM9.5 juta yang diterima peguam itu kepada LHDN.

Saksi itu berkata pada ruangan pendapatan tahun kebelakangan yang belum dilaporkan di Borang B Bagi Tahun Taksiran 2013 dan 2014, mendapati Muhammad Shafee tidak pernah melaporkan pendapatan tersebut.

“Tan Sri Shafee telah ingkar mengemukakan borang tersebut mengikut Seksyen 77 (1) Akta Cukai Pendapatan (ACP) 1967. Borang itu lewat dikemukakan iaitu lebih kurang sembilan bulan daripada tarikh 30 Jun 2014 dan beliau hanya melaporkan pendapatan perniagaan sebanyak RM3,173,007 dan membayar cukai sebanyak RM264,720.10 bagi Tahun Taksiran 2013 itu,” katanya.

Syed Nasrul Fahmi berkata Borang B Tahun Taksiran 2014 pula perlu dikemukakan kepada LHDN pada 30 Jun 2015 dan LHDN menerimanya pada 29 Jun 2015.

“Beliau (Muhammad Shafee) hanya melaporkan pendapatan perniagaan sebanyak RM3,391,108 dan membayar cukai RM319,959.96 bagi Tahun Taksiran 2014 tersebut,” katanya.

Menurut Syed Nasrul Fahmi, terdapat peninggalan khusus bagi Tahun Taksiran 2013 berkaitan penerimaan bayaran sebanyak RM9.5 juta daripada Najib, dibayar dalam dua cek iaitu RM4.3 juta yang dikeluarkan pada September 2013 dan RM5.2 juta pada Februari 2014.

“Berdasarkan kepada dokumen dikemukakan oleh pembayar cukai (Muhammad Shafee), penerimaan bayaran RM9.5 juta adalah berkaitan bayaran ke atas perkhidmatannya sebagai peguam kepada pihak UMNO dan BN berhubung 46 kes pilihan raya yang dikendalikan oleh beliau pada 2004 dan 2006,” katanya.

Saksi itu berkata berdasarkan kepada peruntukan perundangan tersebut dan merujuk kepada dokumen berkaitan bayaran RM9.5 juta yang diterima Muhammad Shafee, ia merupakan suatu pendapatan diterima daripada aktiviti perniagaan dengan memberi perkhidmatan guamannya.

“Pendapatan tersebut adalah tertakluk kepada pengenaan cukai di bawah Seksyen 4 (a) ACP 1967. Pendapatan RM9.5 juta itu adalah terakru pada Tahun Taksiran 2013 dan Tan Sri Shafee telah gagal melaporkan pendapatan tersebut dalam tahun taksiran berkenaan,” katanya.

Muhammad Shafee didakwa menerima wang hasil kegiatan haram berjumlah RM9.5 juta melalui dua cek dikeluarkan oleh Najib, yang dimasukkan ke dalam akaun CIMB Bank Berhad miliknya.

Muhammad Shafee didakwa menerima cek RM4.3 juta pada 13 Sept 2013 dan RM5.2 juta pada 17 Feb 2014.

Peguam itu juga berdepan dua pertuduhan terlibat dalam transaksi hasil daripada aktiviti haram, iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Dis 2013 dan 31 Dis 2014.

Perbicaraan di hadapan Hakim Datuk Muhammad Jamil Hussin bersambung 22 Feb ini.


Kontak rapat tak perlu kuarantin

Kementerian Kesihatan (KKM) memutuskan individu berusia 18 tahun dan ke atas yang menjadi kontak rapat, tetapi telah menerima dos penggalak serta tidak bergejala, tidak lagi perlu menjalani kuarantin berkuat kuasa 1 Mac ini.

Menteri Kesihatan Khairy Jamaluddin berkata bagaimanapun individu berkenaan perlu menjalani ujian kendiri (RTK) pada hari pertama dan ketiga pada tarikh akhir mereka terdedah dengan kes positif berkenaan.

Katanya kontak rapat tidak perlu menjalani perintah pemerhatian dan pengawasan di rumah (HSO) sekiranya tidak bergejala pada hari pertama.

“Sekiranya ujian yang dijalankan itu negatif, individu ini boleh lakukan urusan seperti biasa, manakala mereka yang positif pula perlulah melaporkan dalam aplikasi MySejahtera serta menjalani tempoh isolasi.

“Bagi individu yang lengkap dos vaksin dan belum menerima dos penggalak, mereka kekal perlu menjalani kuarantin dalam tempoh lima hari.

“Kalau negatif pada hari pertama dan ketiga, mereka boleh teruskan urusan seperti biasa,” katanya pada sidang media hari ini.

Protokol baharu juga menetapkan individu sudah lengkap vaksinasi dan baharu dijangkiti Covid-19 dalam tempoh 60 hari walaupun menjadi kontak rapat tidak perlu menjalani pengasingan.

Namun, mereka yang bergejala masih perlu menjalani kuarantin.

Sementara itu, Khairy berkata perubahan protokol itu dibuat selepas penelitian terhadap data varian Covid-19 yang lain menunjukkan beban virus (viral load) akan menurun terhadap mereka yang sudah melengkapkan vaksinasi.

Menurutnya KKM mengandaikan beban virus akan turun bagi individu yang sudah mendapatkan dos penggalak ketika negara sedang berdepan gelombang Omicron ketika ini.

Beliau berkata, segala tindakan itu juga adalah antara langkah ke arah fasa endemik.


PAS ingatkan ahli agar terima senarai calon PRN diputuskan

Kesemua ahli PAS diingatkan untuk patuh terhadap keputusan parti dalam menamakan calon Perikatan Nasional (PN) pada pilihan raya negeri (PRN) bulan depan.

Timbalan Presidennya, Datuk Seri Tuan Ibrahim Tuan Man berkata kesemua ahli terikat dengan peraturan parti.

“PAS memberi ingatan kepada semua ahli parti agar melaksanakan tugas dan tanggungjawab sebaik mungkin bagi mempastikan calon PN mencapai kejayaan.

“Parti telah muktamadkan senarai calon yang akan mewakili parti dalam PRN kali ini samada menggunakan loga PN atau PAS. Semua terikat dengan peraturan parti,” katanya dalam satu kemnyataan di Facebook, hari ini.

Beliau turut mengingatkan ahlinya agar tidak menentang keputusan parti .

“Presiden (Tan Sri Abdul Hadi Awang) telah mengingatkan agar semua patuh dan wala kepada keputusan parti, sama ada dicalonkan atau sebaliknya.

“Jangan sesekali bertindak menentang keputusan parti samada memberi sokongan kepada lawan atau bertindak menjadi calon Bebas. Parti tidak akan teragak-agak untuk mengambil tindakan disiplin,” katanya.

Dalam kenyataan sama, Tuan Ibrahim mengingatkan ahlinya untuk melihat parti gabungan sebagai rakan bukannya musuh.

“Harus diingat sebagai satu pasukan, kita mesti melihat gabungan sebagai kawan bukan musuh manakala perbezaan pandangan perlu dirujuk kepada pimpinan tertinggi parti.

“Marilah kita perkukuhkan saf, rapatkan hubungan dengan semua pendukung PN demi mencapai kejayaan dalam PRN kali ini,” katanya.


Kes kematian luar hospital meningkat di Lembah Klang: KKM

Jumlah kes kematian sama ada di rumah atau di tempat lain yang juga diistilahkan sebagai ‘Brought In Dead (BID)’, kecuali di mana-mana pusat kesihatan, sejak kebelakangan ini semakin meningkat, kata Kementerian Kesihatan Malaysia (KKM).

Bagaimanapun, KKM tidak menjelaskan secara lanjut sama ada kes kematian berkenaan berkaitan jangkitan Covid-19 atau berpunca daripada sebab lain.

“Akhir-akhir ini, kes-kes BID di Lembah Klang semakin meningkat,” kata KKM dalam kenyataan.

Dalam kenyataan itu KMM memuat naik gambar dua kakitangan Jabatan Perubatan Forensik Hospital Sungai Buloh sedang melakukan ujian pengesanan Covid-19 terhadap mayat yang dibawa ke hospital.

Kebiasaannya pihak hospital akan melakukan tiga jenis bedah siasat ke atas mayat yang dibawa ke hospital iaitu membabitkan pemeriksaan luaran bertujuan mendokumentasikan kecederaan si mati.

Mengikut prosedur itu pegawai perubatan kerajaan akan melakukan pemeriksaan terperinci ke atas mayat, termasuk pakaian, keadaan tubuh, perubahan luaran, penyakit dan tanda kecederaan.

Jika sebab kematian dikenal pasti dengan cara itu, maka bedah siasat melalui pemeriksaan dalaman tidak perlu dilakukan, termasuk membuka tempurung kepala, rongga dada, abdomen, pelvis dan lain-lain anggota badan bila diperlukan.

Pengambilan spesimen iaitu mengambil cecair badan untuk dianalisis serta ujian lain, termasuk pemeriksaan radiologi, kaji kuman, kaji tisu dan fotografi forensik, akan juga dijalankan.


Tamak adakan PRN Johor, UMNO tidak suka semak dan imbang: Wan Saiful

Ketamakkan UMNO semakin terserlah dengan langkah gelojoh mereka mengadakan pilihan raya negeri (PRN) Johor walaupun pada ketika rakyat sedang berdepan kesusahan.

Senario politik di Johor dan Melaka menunjukkan UMNO tidak mahu memberi ruang kepada parti lain untuk membuat semak dan imbang, sebaliknya mahu menjadi dominan kerana terlalu taksub dengan kuasa, kata Ketua Penerangan Bersatu Datuk Wan Saiful Wan Jan.

Menurut Wan Saiful, pemimpin UMNO kluster mahkamah seperti Datuk Seri Najib Razak dan Presidennya, Datuk Seri Ahmad Zahid Hamidi yang sedang berdepan hukuman penjara sudah semakin terdesak, ia menyebabkan mereka sanggup menggunakan apa sahaja cara untuk melepaskan diri.

“Saya sudah sebutkan sebelum ini bahawa kluster mahkamah amat terdesak kerana mahu mengelak masuk penjara. Bermula dengan Najib, sekarang diikuti oleh Zahid. Kedua-duanya berhadapan dengan penjara atas sebab yang sama iaitu dituduh menyelewengkan wang.

“Hari ini, mereka menggunakan parti mereka untuk memaksa bangsa Johor menghadapi pilihan raya. Mereka tamak mahu membolot kuasa. Tak mahu wujud parti lain yang boleh bagi semak imbang dalam kerajaan supaya kalau ada rasuah boleh disembunyi,” katanya dalam satu hantaran Facebook.

Jelasnya lagi, jika keadaan sebegini diteruskan berkemungkinan akan lebih banyak lagi duit rakyat dibolot demi kepentingan politik UMNO seperti yang berlaku sebelum ini.

“Agaknya banyak mana lagi duit rakyat yang akan diseleweng kalau matlamat mereka membolot kuasa dapat dicapai?” soalnya.

Hari ini, Mahkamah Tinggi memerintahkan Presiden UMNO, Datuk Seri Dr. Ahmad Zahid Hamidi membela diri terhadap 47 pertuduhan rasuah, pecah amanah dan pengubahan wang haram dana berjuta-juta ringgit milik Yayasan Akalbudi.

Hakim Datuk Collin Lawrence Sequerah memutuskan demikian selepas berpuas hati pihak pendakwaan berjaya membuktikan kes prima facie terhadap bekas Timbalan Perdana Menteri.

Zahid, 68, dibicarakan terhadap 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram melibatkan puluhan juta ringgit dana milik Yayasan Akalbudi yang mana beliau merupakan pengasas dan pemegang amanahnya.

Pada 22 Jan, Sultan Johor Sultan Ibrahim Sultan Iskandar berkenan menandatangani watikah pembubaran Dewan Undangan Negeri (DUN) Johor untuk memberi laluan kepada PRN diadakan.

Semalam, dilaporkan Barisan Nasional (BN) Johor bercadang bertanding tanpa kerjasama parti lain di luar gabungan itu kerana yakin menang dua pertiga daripada 56 kerusi DUN yang dipertandingkan pada PRN itu nanti.


Junta Myanmar lanjut darurat sehingga 2023

unta Myanmar akan melanjutkan tempoh darurat di negara itu selama enam bulan lagi sehingga Februari tahun depan, lapor media kerajaan pada Isnin.

Kali pertama darurat diisytiharkan adalah pada Februari 2021, selepas Jeneral Kanan Min Aung Hlaing menggulingkan kerajaan pimpinan Aung San Suu Kyi yang dipilih secara demokrasi, lapor Bernama.

Akhbar Global New Light milik kerajaan melaporkan Ming Aung Hlaing menyerahkan laporan kepada kerajaan Majlis Pentadbiran Negeri (SAC) untuk membenarkannya berkhidmat selama enam bulan lagi mengikut peruntukan darurat Perlembagaan bagi memboleh beliau menjalankan tugas dengan berkesan.

Majlis Pertahanan dan Keselamatan Negara Myanmar ‘sebulat suara menyokong’ cadangan untuk melanjutkan tempoh pengisytiharan darurat di bawah Seksyen 425 Perlembagaan.

Kerajaan Min Aung Hlaing berjanji untuk mengadakan pilihan raya baharu pada Ogos tahun depan tetapi ramai meragui bahawa ia akan berlangsung dengan bebas dan adil.

Tentera mendakwa rampasan kuasa tahun lalu dilakukan kerana berlaku penipuan pengundian pada pilihan raya umum November 2020 yang menyaksikan kemenangan berpihak kepada Liga Demokratik Kebangsaan (NLD) Suu Kyi.

Suu Kyi telah ditahan dan menghadapi pelbagai pertuduhan sejak rampasan kuasa.

Menurut Persatuan Bantuan Tahanan Politik, lebih 2,100 orang awam terbunuh sejak rampasan kuasa, terutamanya oleh pasukan keselamatan yang cuba menghentikan pemberontakan yang tercetus kerana membantah rampasan kuasa.


Kematian akibat Covid-19 seluruh dunia 15 juta: WHO

Pertubuhan Kesihatan Sedunia (WHO) pada Khamis memaklumkan hampir 15 juta kematian di seluruh dunia dikaitkan secara langsung atau tidak langsung dengan pandemik Covid-19 menjelang akhir 2021.

Menurut anggaran WHO, jumlah korban keseluruhan akibat Covid-19 adalah kira-kira 14.9 juta antara 1 Jan 2020 hingga 31 Dis 2021, lapor Bernama.

Angka ini berdasarkan perbezaan antara jumlah dan anggaran kematian jika tanpa wabak berdasarkan data dari tahun-tahun sebelumnya.

Selain kematian akibat jangkitan Covid-19 secara langsung, “kematian tidak langsung” adalah keadaan kesihatan lain yang menyebabkan orang ramai tidak dapat mengakses sistem kesihatan dan rawatan, kerana wabak itu, lapor Xinhua.

Menurut WHO 84 peratus kematian tertumpu di kawasan Asia Tenggara, Eropah dan Amerika, dan kira-kira 68 peratus di 10 negara di seluruh dunia.

Negara berpendapatan sederhana menyumbang 81 peratus daripada 14.9 juta kematian, manakala negara berpendapatan tinggi dan berpendapatan rendah masing-masing menyumbang 15 dan empat peratus.

Angka kematian global lebih tinggi dalam kalangan lelaki (57 peratus) berbanding wanita (43 peratus) dan lebih tinggi terhadap golongan warga emas.

“Data ini bukan sahaja menunjukkan kesan pandemik tetapi keperluan agar semua negara melabur dalam sistem kesihatan yang lebih berdaya tahan bagi mengekalkan perkhidmatan kesihatan kritikal semasa krisis, termasuk sistem maklumat kesihatan lebih kukuh,” Ketua Pengarah WHO Tedros Adhanom Ghebreyesus berkata dalam satu kenyataan.


Kes baharu tiga angka, 5 kematian

Jangkitan harian Covid-19 dalam tempoh 24 jam semalam (Sabtu, 17 Disember 2022) turun semula kepada tiga angka, sama seperti dicatat pada 11 dan 12 Disember lalu.

Dalam tempoh itu sebanyak 993 jangkitan baharu dilaporkan, turun berbanding 1,138 kes yang dicatat pada Jumaat, menurut data Kementerian Kesihatan (KKM) yang dikemas kini tengah malam tadi.

Jumlah terbaharu itu menjadikan kumulatif positif sejak 25 Januari 2020 sebanyak 5,017,016 kes dengan 4,964,167 pesakit telah sembuh, termasuk 1,460 yang pulih semalam.

Dalam tempoh semalam juga sebanyak 689 kes melibatkan individu yang telah menerima vaksin dos penggalak; diikuti 184 kes individu lengkap divaksinasi; tujuh kes (individu belum lengkap divaksinasi); dan 113 kes (individu tidak divaksinasi).

Rekod KKM juga menunjukkan sebanyak 16,049 kes masih aktif, turun berbanding 16,521 yang dicatat pada Jumaat, manakala 15,011 pesakit masih menjalani kuarantin di rumah (15,413 pada Jumaat). Tiada pesakit yang ditempatkan di PKRC.

Menurut KKM, seramai 985 pesakit menerima rawatan di hospital, turun berbanding 1,052 pada Jumaat, dan 53 dimasukkan ke unit rawatan rapi (56 pada Jumaat), dengan 29 pesakit memerlukan alat bantuan pernafasan (37 pada Jumaat).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, seramai lima pesakit meninggal dunia akibat komplikasi Covid-19 semalam, dengan tiga daripadanya melibatkan kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sejak 17 Mac 2020 meningkat kepada 36,800 mangsa, termasuk 7,844 kes BID.

Dua daripada kematian itu dilaporkan di Terengganu, termasuk satu kes BID, dan masing-masing satu di Kedah; Perak (BID); dan Sarawak (BID).


Warga emas di rumah jagaan meninggal kerana Covid-19 bukan vaksin

Kematian seorang wanita warga emas yang tinggal di sebuah rumah penjagaan di Kuala Lumpur pada 12 September lalu disebabkan Covid-19, bukan kerana vaksin.

Pengarah Kesihatan Kuala Lumpur dan Putrajaya, Datuk Dr Param Jeeth Singh berkata wanita berusia 78 tahun itu disahkan positif Covid-19 pada 6 September iaitu hari keenam selepas menerima dos kedua vaksin pada 1 September, manakala dos pertama pada 8 Jun.

Beliau berkata wanita itu telah dirujuk oleh Pakar Perubatan Geriatrik ke Hospital Rehabilitasi Cheras (HRC) untuk dirawat pada 7 September sebelum meninggal dunia di hospital tersebut.

Menurutnya Pakar Perubatan Geriatrik merujuk wanita itu ke HRC kerana mangsa termasuk dalam golongan berisiko tinggi disebabkan umurnya telah melebihi 60 tahun selain mempunyai komorbid dan jangkitan Covid-19 kategori tiga.

“Selain wanita itu, terdapat tujuh lagi penghuni rumah jagaan itu yang dirujuk dan dimasukkan ke HRC untuk rawatan lanjut pada 7 September.

“Wanita itu dirawat di HRC iaitu hospital merawat Covid-19 yang dikhaskan untuk warga emas. Namun demikian, keadaan kesihatannya didapati semakin merosot akibat komplikasi jangkitan Covid-19 dan telah meninggal dunia pada 12 September,” katanya dalam kenyataan hari ini.

Kenyataan itu sebagai merujuk video tular menerusi media sosial berhubung kematian wanita berkenaan yang dipercayai dirakam anak wanita itu dengan mendakwa ia akibat kesan sampingan selepas menerima dos kedua vaksinasi Covid-19.

Dr Param Jeeth berkata kes Covid-19 di rumah jagaan itu bermula apabila seorang daripada kakitangannya bergejala dan ujian Covid-19 menunjukkannya positif pada 4 September.

Pada 5 September, seorang penghuni di rumah jagaan berkenaan yang berusia 87 tahun dan tiada sejarah vaksinasi Covid-19 meninggal dunia.

“Pejabat Kesihatan Cheras dimaklumkan perkara ini pada 6 September dan siasatan lanjut serta pengesanan kes telah mengenal pasti 11 kes Covid-19 dalam kalangan penghuni dengan tiga daripadanya tidak pernah menerima vaksin Covid-19 manakala empat kes dalam kalangan pekerja.

“Kluster yang diisytihar pada 10 September ini melaporkan dua kematian dalam kalangan penghuninya iaitu seorang warga emas yang tidak menerima vaksin Covid-19 dan seorang lagi adalah wanita itu,” katanya.


KKM keluar 33 notis kesalahan merokok di KL malam tadi

Sebanyak 33 notis dikeluarkan Kementerian Kesihatan (KKM) kepada individu dan pemilik premis atas pelbagai kesalahan merokok membabitkan kompaun berjumlah RM11,250.

Ketua Sektor Kawalan Tembakau KKM Dr Noraryana Hassan berkata kompaun mengikut Peraturan-Peraturan Kawalan Hasil Tembakau (PPKHT) 2004 itu dikeluarkan menerusi operasi bersepadu penguatkuasaan larangan merokok ke atas 13 premis yang diperiksa di sekitar ibu negara, malam tadi.

Beliau berkata daripada jumlah berkenaan, 21 notis dikeluarkan bagi kesalahan pelanggaran peraturan 11(1) PPKHT iaitu kesalahan merokok di kawasan larangan dan baki 12 notis dikeluarkan bagi kesalahan pelanggaran peraturan 12(1)(a) iaitu tanggungjawab pemilik atau pengusaha tempat makan mempamerkan tanda larangan merokok.

“Operasi ini menumpukan kepada pembanterasan aktiviti menghisap shisha yang juga jatuh di bawah kategori merokok dilihat semakin dipandang enteng oleh masyarakat. Saya rasa ramai yang mungkin alpa dan berfikir merokok itu hanya tertumpu kepada rokok konvensional dan rokok elektronik sahaja.

“Mereka mungkin lupa bahawa menghisap shisha di tempat-tempat larangan termasuklah di tempat makan juga adalah satu kesalahan,” katanya memetik laporan Bernama.

Operasi bersepadu itu berlangsung selama kira-kira empat jam bermula 8 malam tadi disertai 65 anggota dari Jabatan Kesihatan Wilayah Persekutuan Kuala Lumpur (JKWPKL) dan Dewan Bandaraya Kuala Lumpur (DBKL).

Sementara itu, Timbalan Pengarah Kanan Kesihatan Awam Jabatan Kesihatan dan Alam Sekitar DBKL, Dr Nor Halizam Ismail berkata pihaknya tidak pernah mengeluarkan lesen membenarkan penyediaan perkhidmatan shisha kepada mana-mana premis dan menegaskan kompaun sehingga RM2,000 akan dikeluarkan kepada mana-mana premis yang gagal mematuhi syarat lesen.


1MDB: UMNO antara entiti dapat balik wang rampasan RM21.7 juta

Kerajaan Malaysia akan memulangkan kira-kira RM21.7 juta yang dilucuthakkan daripada beberapa entiti politik, individu dan syarikat swasta berhubung dana 1Malaysia Development Bhd (1MDB) yang diterima daripada bekas Perdana Menteri Datuk Seri Najib Razak.

Pada perbicaraan di Mahkamah Rayuan hari ini, Timbalan Pendakwa Raya Kamal Baharin Omar memaklumkan kepada panel tiga hakim mengenai hasrat pihak pendakwaan untuk menarik balik rayuannya terhadap 11 responden setelah mendapat arahan terkini.

“Kami memfailkan notis menarik balik rayuan pada Jumaat lepas,” kata Kamal Baharin kepada Hakim Mahkamah Rayuan Datuk Seri Kamaludin Md Said yang mempengerusikan panel itu bersama hakim Datuk Abu Bakar Jais dan Datuk Supang Lian.

Mahkamah kemudiannya memerintahkan supaya wang berjumlah RM21,771,626.87 dikembalikan kepada 11 responden iaitu Sim Sai Hoon (RM41,261.64); Badan Perhubungan UMNO Johor (RM677,872.55); Jakel Trading Sdn Bhd (RM10,747,042.77); dan Barisan Nasional Bahagian Johor Bahru (RM957,396.65).

Entiti lain ialah Yayasan Persatuan Bekas Anggota Kemas Malaysia (RM100,000); Jakel Trading (RM628,314); Media Edge CIA (M) Sdn Bhd (RM4,631,602); Aga Touch (M) Sdn Bhd (RM3,00,000); Kasitah Gaddam (RM100,000); Parti Rakyat Bersatu Sarawak (RM188,138.26); dan UMNO bahagian Pekan (RM700,000).

Mereka adalah antara 40 organisasi dan entiti yang Suruhanjaya Pencegahan Rasuah Malaysia (SPRM) mahu melucutkan wang daripadanya kerana didakwa menerima dana daripada akaun bank Najib.

Pada 2019, Ketua Pesuruhjaya SPRM ketika itu Latheefa Koya mengumumkan pemfailan saman pelucuthakan untuk mendapatkan semula RM270 juta milik 1MDB.

Najib kini menjalani hukuman penjara 12 tahun selepas Mahkamah Persekutuan mengekalkan sabitan atas kesalahan salah guna kuasa, pecah amanah jenayah dan pengubahan wang haram dalam kes SRC International Sdn Bhd. SRC adalah bekas anak syarikat 1MDB. Dia juga dikenakan denda RM210 juta.

Pengurusan kes telah ditetapkan pada 28 Mac.


Empat pegawai kanan Ukraine sokong Russia kena sekatan AS

Amerika Syarikat (AS) mengenakan sekatan ke atas pegawai Ukraine yang didakwa terlibat dalam aktiviti diarahkan Moscow untuk menggugat kestabilan Ukraine, tatkala Washington memberi amaran ia bersedia untuk mengambil tindakan baharu jika Russia melancarkan pencerobohan ke atas negara bekas Soviet itu.

Russia telah mengumpulkan puluhan ribu tentera di sempadan dengan Ukraine, sementara negara-negara Barat bimbang Moscow merancang serangan baharu ke atas negara itu.

Russia menafikan ia merancang serangan, tetapi berkata ia boleh mengambil tindakan ketenteraan yang tidak ditentukan jika senarai tuntutan tidak dipenuhi, termasuk janji daripada Pertubuhan Perjanjian Atlantik Utara (NATO) untuk tidak sekali-kali menerima Kyiv sebagai anggota.

“Kami tidak menunggu untuk bertindak balas terhadap Russia dengan sekatan ini, kami mengambil langkah sekarang. Ini menunjukkan bahawa kami berdiri bersama kerajaan Ukraine dalam usaha untuk mengenal pasti, mendedahkan dan mengurangkan tindakan Russia untuk mencetuskan keadaan tidak stabil di dalam Ukraine,” kata pegawai pentadbiran AS.

AS mengenakan sekatan terhadap dua Ahli Parlimen Ukraine, Taras Kozak dan Oleh Voloshyn, serta bekas pegawai Volodymyr Oliynyk dan Vladimir Sivkovich, kata Jabatan Perbendaharaan dalam satu kenyataan.

Jabatan itu berkata mereka yang dilantik bertindak mengikut arahan perkhidmatan keselamatan Russia (FSB) dan telah memainkan peranan dalam kempen Russia untuk menjejaskan kestabilan negara berdaulat, termasuk AS.

Kozak mengawal saluran berita di Ukraine dan menyokong rancangan FSB untuk memburuk-burukkan pemimpin kanan dalam pentadbiran Presiden Ukraine Volodymyr Zelenskiy dan secara palsu menuduhnya melakukan salah tadbir, kata Jabatan Perbendaharaan.

Sekatan itu adalah tindakan terbaru oleh Washington untuk menyasarkan individu yang menyampaikan maklumat salah dan campur tangan Russia, kata pegawai kanan pentadbiran AS.

“Ia menyusul sebagai tambahan kepada pelbagai sekatan yang kami sediakan bersama sekutu dan negara rakan lain, termasuk sekatan ekonomi sekiranya Russia menyerang Ukraine,” kata pegawai itu.

Ditanya sama ada AS merancang menyasarkan penyertaan Russia dalam sistem kewangan SWIFT jika Moscow menyerang Ukraine, seorang pegawai berkata, “Kami tidak meletakkan sebarang pilihan terhadap perkara itu.”

Negara-negara Barat menegaskan pada hari Khamis bahawa mereka akan bersatu dengan tegas untuk bertindak balas terhadap sebarang serangan Russia ke atas Ukraine.

Sementara itu, Jabatan Negara memberi kebenaran kepada Lithuania, Latvia dan Estonia untuk membekalkan senjata keluaran AS, termasuk peluru berpandu, kepada Kyiv, setelah Presiden Joe Biden menjangkakan Moscow akan menyerang Ukraine.

Di bawah peraturan kawalan eksport, negara berkenaan mesti mendapatkan kelulusan daripada Jabatan Negara sebelum memindahkan sebarang senjata yang mereka terima dari AS kepada pihak ketiga.

Perjanjian itu akan membolehkan Estonia memindahkan peluru berpandu antikereta kebal Javelin ke Ukraine, manakala Lithuania akan dibenarkan menghantar peluru berpandu Stinger, kata sumber.

Jurucakap Jabatan Negara mengesahkan bahawa kerajaan AS telah meluluskan pemindahan pihak ketiga yang membenarkan Estonia, Latvia, Lithuania dan Britain menyediakan senjata buatan AS ke Ukraine, tetapi tidak memberikan butiran mengenai senjata yang akan dihantar.

“AS dan sekutu dan rakan kongsinya berdiri bersama untuk mempercepatkan bantuan keselamatan ke Ukraine. Kami berhubung rapat dengan rakan kongsi Ukraine dan sekutu NATO dan secara kreatif menggunakan semua alat kerjasama keselamatan yang ada untuk membantu Ukraine meningkatkan pertahanannya berdepan pencerobohan Russia yang semakin meningkat,” kata jurucakap itu. – Agensi


Cukai RM1.69b: Mahkamah benar LHDN teruskan notis bankrap Najib

Mahkamah Tinggi hari ini memutuskan bahawa Lembaga Hasil Dalam Negeri (LHDN) boleh meneruskan notis kebankrapan terhadap bekas Perdana Menteri Datuk Seri Najib Razak.

Memetik laporan Malaysiakini, keputusan itu disampaikan oleh Hakim Mahkamah Tinggi Kuala Lumpur, Ahmad Bache melalui e-mel kepada pasukan peguam yang mewakili Najib dan LHDN.

Keputusan itu, sekali gus menuntut Najib menyelesaikan cukai kerajaan sebanyak RM1.69 bilion terhadap dirinya.

Sebelum itu, Najib gagal untuk mendapatkan penangguhan berhubung keputusan mahkamah yang berkaitan dengan tuntutan cukai berkenaan.

Bekas Perdana Menteri itu mengemukakan permohonan berkenaan atas alasan notis yang dikeluarkan LHDN bertarikh 4 Februari lalu adalah berniat jahat, menindas dan penyalahgunaan proses mahkamah.

Beliau juga mendakwa notis itu merupakan taktik konspirasi politik yang bertujuan untuk merosakkan karier politiknya.

Kerajaan, melalui LHDN, memfailkan notis kebankrapan di Mahkamah Tinggi di Kuala Lumpur terhadap Najib selaku penghutang.

Berdasarkan notis itu, Najib perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Februari 2021 iaitu RM45.9 juta serta kos RM15,000 dan setakat 4 Februari 2021, jumlah itu menjadi RM1,738,804,204.16.

Pada 22 Julai tahun lalus, Mahkamah Tinggi memutuskan bahawa Najib perlu membayar tunggakan cukai tambahan LHDN bagi tempoh 2011 hingga 2017 berjumlah RM1.69 bilion selepas membenarkan permohonan LHDN untuk memasukkan penghakiman terus terhadapnya.

Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Najib memfailkan rayuan terhadap keputusan Mahkamah Tinggi itu di Mahkamah Rayuan yang menetapkan 16 Jun ini untuk pendengaran.

Mengikut Seksyen 103 (2) Akta Cukai Pendapatan 1967 (ITA), seseorang yang diperintahkan membayar taksiran itu perlu menjelaskan bayaran tersebut kepada LHDN walaupun rayuan difailkan.